**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Φεβρουαρίου 2017, ημέρα Πέμπτη και ώρα 10.10΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών: «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις». (2η συνεδρίαση – ακρόαση εξωκοινοβουλευτικών προσώπων).

 Στη συνεδρίαση παρέστησαν ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γιάννης Δέδες, Κωνσταντίνος Δουζίνας, Χρήστος Καραγιαννίδης, Γεώργιος Κυρίτσης, Μουσταφά Μουσταφά, Γιώργος Ντζιμάνης, Δημήτριος Μάρδας, Δημήτρης Ρίζος, Ελένη Σταματάκη, Ολυμπία Τελιγιορίδου, Χαρίλαος Τζαμακλής, Βασίλης Τσίρκας, Αναστασιάδης Σάββας, Αθανάσιος Δαβάκης, Αθανάσιος Καββαδάς, Γεώργιος Κουμουτσάκος, Χρήστος Παππάς, Οδυσσέας Κωνσταντινόπουλος, Σταύρος Τάσσος, Ιωάννης Σαρίδης και Σπυρίδων Δανέλλης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα, αγαπητοί και αγαπητές συνάδελφοι. Αρχίζει η συνεδρίαση. Μετά την χθεσινή συζήτηση και την ένταση, νομίζω ότι έχουμε εκτονωθεί όλοι. Ελπίζω σήμερα να προχωρήσουμε σύντομα και με καλή διάθεση. Θα ήθελα προτού ξεκινήσουμε, εκ μέρους της Επιτροπής μας, να ευχαριστήσω τους συναδέλφους από τις υπηρεσίες της Βουλής, οι οποίοι βοηθάνε εξαιρετικά τη δουλειά που κάνουμε. Χωρίς την βοήθειά τους δεν θα ήταν δυνατό να γίνονται οι συνεδριάσεις αυτής της Επιτροπής, καθώς και των άλλων Επιτροπών, όπως και της Ολομέλειας, με τον εξαιρετικό τρόπο που γίνονται. Θα ήθελα να ευχαριστήσω τον κ. Χριστόπουλο και τον κ. Χρηστίδη, από αριστερά μου, που είναι ο διευθυντής και ο προϊστάμενος των Διαρκών Επιτροπών, καθώς και την κυρία Σπανού και την κυρία Κυριαζή, οι οποίες δουλεύουν κυρίως με την Επιτροπή μας και οι οποίες, με τη βοήθεια που μας δίνουν, έχουμε επιτύχει να έχουμε μια εξαιρετικά καλή δουλειά.

Επομένως, σήμερα έχουμε τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις» που αφορά στην ακρόαση των εξωκοινοβουλευτικών προσώπων. Έχουμε καλέσει εννέα φορείς, οι οποίοι σχετίζονται στην συντριπτική πλειοψηφία τους με το Υπουργείο Εξωτερικών. Ο εκπρόσωπος του κάθε φορέα έχει στη διάθεσή του 3 λεπτά με ανοχή, για να παραθέσει τις θέσεις του, σε σχέση με το νομοσχέδιο.

Τον λόγο έχει ο κ. Ιωάννου, Πρόεδρος της Ένωσης Διπλωματικών Υπαλλήλων του Υπουργείου Εξωτερικών.

ΔΗΜΗΤΡΙΟΣ ΙΩΑΝΝΟΥ (Πρόεδρος της Ένωσης Διπλωματικών Υπαλλήλων του ΥΠΕΞ): Ευχαριστώ, κύριε Πρόεδρε. Ευχαριστούμε, καταρχήν, για την πρόσκληση. Σε σχέση με το υπό συζήτηση νομοσχέδιο, θέλουμε να πούμε ότι είναι ένα μερικό νομοσχέδιο, με την έννοια ότι έρχεται, για να διορθώσει μερικά θέματα, τα οποία κρίθηκαν ότι είναι επείγοντα στη λειτουργία του Οργανισμού του Υπουργείου Εξωτερικών. Πρέπει να σας πω ότι βρίσκεται υπό συζήτηση, υπό διαμόρφωση, ένα νέο συνολικό κείμενο του Οργανισμού του Υπουργείου Εξωτερικών, δηλαδή, του νόμου που θα διέπει τη λειτουργία του. Σε αυτή τη συζήτηση συμμετέχουμε κι εμείς, η Ένωση Διπλωματικών Υπαλλήλων και προσβλέπουμε να δημιουργήσει ένα σύγχρονο πλαίσιο λειτουργίας, αντικειμενικό, ευέλικτο και ασφαλές για τους υπαλλήλους του Υπουργείου Εξωτερικών. Ελπίζω ότι σύντομα θα βρεθούμε ξανά σε αυτή την Αίθουσα, για να συζητήσουμε συνολικά τον νόμο λειτουργίας του Υπουργείου μας. Ευελπιστούμε και στην συνδρομή σας σε αυτό.

Για το συζητούμενο νομοσχέδιο, η αλήθεια είναι ότι δεν έχουμε πολλά πράγματα να πούμε. Θα ήθελα να αναφέρω μόνο δύο πράγματα. Το πρώτο αφορά στο πρώτο άρθρο, στο Κέντρο Ανάλυσης και Σχεδιασμού. Στην παρ. 3, αναφέρεται ότι «*ο προϊστάμενος του ΚΑΣ ορίζεται με απόφαση του Υπουργού Εξωτερικών, υπάλληλος του Διπλωματικού Κλάδου με πρεσβευτικό βαθμό ή εμπειρογνώμων, πρεσβευτής, σύμβουλος Α΄, κάτοχος αναγνωρισμένου διδακτορικού διπλώματος και με αποδεδειγμένο επιστημονικό έργο*». Χωρίς κανένα συντεχνιακό πνεύμα, η διάταξη αυτή δεν μας ικανοποιεί πλήρως και μας αφήνει μια μικρή απορία. Επειδή ο Διπλωματικός Κλάδος είναι αυτός που έχει την ευθύνη και την εποπτεία, αλλά και μια γενικότερη αντίληψη για την εξωτερική πολιτική της χώρας, θεωρούμε αυτονόητο ότι θα έπρεπε αυτοδικαίως, σε ένα στρατηγικό Όργανο του Υπουργείου – όπως φιλοδοξεί το νομοσχέδιο να καταστεί το ΚΑΣ – να είναι επικεφαλής ένας διπλωματικός υπάλληλος.

Ο Κλάδος των Εμπειρογνωμόνων – για τους οποίους, εγώ προσωπικά έχω πολύ μεγάλη εκτίμηση, γατί είναι σε πολλά πράγματα η ζώσα μνήμη του Υπουργείου – έχει ένα ιδιαίτερο χαρακτηριστικό, ότι οι υπάλληλοί του ξέρουν ένα συγκεκριμένο αντικείμενο σε πολύ μεγάλο βάθος. Δεν είναι σαφές και κατανοητό σε εμάς, γιατί θα μπορεί ή θα πρέπει να είναι κάποιος εμπειρογνώμων επικεφαλής του ΚΑΣ. Πρέπει να αντιμετωπιστεί με ένα πιο ευρύ πνεύμα και να είναι ή διπλωματικός ή κάποιος άλλος. Γιατί να περιοριστούμε στον εμπειρογνώμονα; Για παράδειγμα, θα μπορεί να είναι και ένας εγνωσμένου κύρους ακαδημαϊκός καθηγητής. Σε κάποιο άλλο Όργανο, που δημιουργεί το νομοσχέδιο, δίνει πραγματικά μεγάλες δυνατότητες στους ακαδημαϊκούς καθηγητές. Θα μπορούσε να είναι κάποιο μέλος της Ακαδημίας ή ένας αντιστράτηγος εν αποστρατεία, ο οποίος έχει διδακτορικό στις διεθνείς σχέσεις.Πάντως, θα ήταν καλύτερο να περιορίζεται η θέση του Προϊσταμένου σε υπάλληλο του Διπλωματικού Κλάδου, στον πρεσβευτικό βαθμό.

Επίσης, στο άρθρο 8, υπήρχαν και κάποιες ατυχείς διατάξεις για το ζήτημα των οικοσκευών, που είναι ένα φλέγον ζήτημα για τους υπαλλήλους. Οι διατάξεις αυτές αποσύρθηκαν και ευχαριστούμε πάρα πολύ τον κ. Υπουργό που συναίνεσε στο αίτημά μας. Αποσύρθηκαν με σκοπό να επανέλθουν στον Οργανισμό βελτιωμένες, πιο αντικειμενικές και πιο λειτουργικές. Ευχαριστώ πολύ και είμαι στη διάθεσή σας για οποιαδήποτε διευκρίνιση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Μυλωνόπουλος.

ΠΑΝΑΓΙΩΤΗΣ ΜΥΛΩΝΟΠΟΥΛΟΣ (Πρόεδρος του Συλλόγου Μελών του Επιστημονικού Προσωπικού της Ειδικής Νομικής Υπηρεσίας του ΥΠΕΞ): Καταρχήν, να ευχαριστήσω κι εγώ με τη σειρά μου για την τιμή που μας κάνατε να μας καλέσετε, σήμερα, ενώπιον της Επιτροπής σας, κατά τη συζήτηση του νομοσχεδίου για την «Τροποποίηση των διατάξεων του Οργανισμού του Υπουργείου Εξωτερικών».

Θα ήθελα να ξεκινήσω λέγοντας δύο λόγια για το ρόλο της Νομικής Υπηρεσίας. Η Ειδική Νομική Υπηρεσία έχει ως ρόλο τη νομική στήριξη της δράσης του Υπουργείου Εξωτερικών. Αποτελείται από δύο αυτοτελή τμήματα, από το Τμήμα Δημοσίου Διεθνούς Δικαίου και από το Τμήμα Ευρωπαϊκού Δικαίου. Στελεχώνεται από επιστήμονες εξειδικευμένους, αυξημένων τυπικών και ουσιαστικών προσόντων, δεδομένου ότι κατά τις διατάξεις του Οργανισμού τυπική προϋπόθεση είναι η κατοχή μεταπτυχιακού τίτλου, πέραν των άλλων στοιχείων, που απαιτούνται για την πρόσληψη στην Ειδική Νομική Υπηρεσία.

Το Τμήμα Δημοσίου Διεθνούς Δικαίου έχει, αφενός, γνωμοδοτικό έργο σε σχέση με τα ζητήματα που προκύπτουν από την ερμηνεία και την εφαρμογή των διεθνών συμβατικών κειμένων που συνάπτει η χώρα, και αφετέρου, συμμετέχει σε όλες τις διαπραγματεύσεις που γίνονται στο εξωτερικό κατά τη σύναψη Διεθνών Συμφωνιών και Συνθηκών. Επιπλέον, έχει τη δικαστική εκπροσώπηση ενώπιον διεθνών δικαιοδοτικών Οργάνων.

Το δικό μας Τμήμα, στο οποίο προΐσταμαι, ασχολείται με όλα τα νομικά ζητήματα που προκύπτουν από την εφαρμογή του Ευρωπαϊκού Δικαίου. Χειρίζεται όλες τις υποθέσεις που αποτελούν αντικείμενο καταγγελιών για παραβιάσεις του κοινοτικού δικαίου. Επιπλέον, έχει και τη νομική υποστήριξη των υποθέσεων που άγονται ενώπιον του Δικαστηρίου της Ευρωπαϊκής Ένωσης.

Επί της ουσίας του νομοσχεδίου, θα αναφερθώ στο ζήτημα των ορίων ηλικίας. Είναι ένα ζήτημα, με το οποίο η Υπηρεσία μας έχει ασχοληθεί, κατά το μέτρο που αποτελεί και αυτό αντικείμενο καταγγελίας για παραβίαση του κοινοτικού δικαίου. Συγκεκριμένα, η Ευρωπαϊκή Επιτροπή προσάπτει στην Ελληνική Δημοκρατία παράβαση της Οδηγίας 2078, σε σχέση με την ίση μεταχείριση και τους όρους πρόσβασης στην αγορά και την απασχόληση. Με το συγκεκριμένο νομοσχέδιο, αίρεται το ανώτατο όριο πρόσληψης, το οποίο προϋπήρχε. Θεωρούμε ότι με την έννοια αυτή, εφόσον δεν θα αποτελεί πια κριτήριο επιλεξιμότητας του υποψηφίου το όριο ηλικίας, ευελπιστούμε ότι η διαδικασία που έχει εγείρει η Ευρωπαϊκή Επιτροπή θα αποφευχθεί. Σημειώνω ότι το επόμενο διαδικαστικό στάδιο είναι η παραπομπή της χώρας ενώπιον του Δικαστηρίου της Ευρωπαϊκής Ένωσης.

Το ίδιο ζήτημα τίθεται – δηλαδή, παράβαση της Οδηγίας 2078 – σε σχέση με το όριο ηλικίας αποχώρησης των διπλωματικών υπαλλήλων. Συγκεκριμένα, με το υφιστάμενο καθεστώς δεν απολάμβαναν οι διπλωματικοί υπάλληλοι, κατά την αποχώρησή τους, το προνόμιο, το οποίο έχουν άλλοι Κλάδοι του Υπουργείου Εξωτερικών, εφόσον δεν είχαν συμπληρώσει 35ετία κατά το 65ο έτος ηλικίας. Με το συγκεκριμένο νομοσχέδιο, δίνεται αυτή η δυνατότητα. Θεωρούμε, κατά το μέτρο που και αυτή η περίπτωση αποτελεί αντικείμενο καταγγελίας για παράβαση του κοινοτικού δικαίου, έχει περατωθεί το στάδιο της προδικασίας. Είμαστε, μετά την αιτιολογημένη γνώμη που έχει απευθύνει η Ευρωπαϊκή Επιτροπή και σημειώνω ότι το επόμενο διαδικαστικό στάδιο είναι η παραπομπή της χώρας ενώπιον του Δικαστηρίου της Ευρωπαϊκής Ένωσης. Επίσης, πιστεύουμε ότι με αυτή τη ρύθμιση θα αποφευχθεί αυτός ο ενδεχόμενος κίνδυνος, που υφίσταται.

Με το άρθρο 13, προσδιορίζονται ζητήματα, τα οποία αφορούν στην παροχή πληρεξουσιότητας και εκπροσώπησης ενώπιον των διεθνών δικαιοδοτικών Οργάνων. Θεσμοθετείται η συνεργασία μεταξύ Νομικής Υπηρεσίας και Νομικού Συμβουλίου του Κράτους, κατά το χειρισμό και την παράσταση ενώπιον του Δικαστηρίου της Ευρωπαϊκής Ένωσης επί θεμάτων, τα οποία αποτελούν αντικείμενο προδικαστικού ερωτήματος, που απευθύνουν οι εθνικοί μας δικαστές προς το Ευρωπαϊκό Δικαστήριο, όταν στις εθνικές δικές προκύπτουν ζητήματα ερμηνείας και εφαρμογής του κοινοτικού δικαίου.

Στο άρθρο 18, στις καταργούμενες διατάξεις, στην παρ. 2, αναφέρεται «*ειδικές διατάξεις που ρυθμίζουν διαφορετικά τα θέματα του παρόντος άρθρου*». Θεωρούμε ότι το σωστό είναι «*του παρόντος νόμου*», κατά το μέτρο που το άρθρο αυτό καταργεί διατάξεις και δεν εισάγει ρυθμίσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ζαχαρίου.

ΣΤΥΛΙΑΝΟΣ ΖΑΧΑΡΙΟΥ (Πρόεδρος της Ένωσης Εμπειρογνωμόνων του Κλάδου Εμπειρογνωμόνων του ΥΠΕΞ): Σας ευχαριστώ για την τιμή του μας κάνετε σήμερα να παραβρεθούμε ενώπιον της Επιτροπής σας. Ο Κλάδος των Εμπειρογνωμόνων είναι επιστημονικός Κλάδος και λειτουργεί ως θεσμική «μνήμη» του Υπουργείου Εξωτερικών, όπου τα στελέχη του Α΄ Επιτελικού Κλάδου τελούν υπό διαρκή μετακίνηση.

Σήμερα, οι ανάγκες της Διπλωματίας σε μια μικρού μεγέθους χώρα, όπως η Ελλάδα, προϋποθέτουν εξειδικευμένη και τεχνική γνώση. Ειδικότερα, λόγω του γεγονότος ότι η Διπλωματική Υπηρεσία δεν έχει την πολυτέλεια να διαχωρίζει θεματικά και γεωγραφικά τα αντικείμενα καριέρας των διπλωματών της. Οι εμπειρογνώμονες του Υπουργείου Εξωτερικών πέραν από το ρόλο χειριστού των αντικειμένων αρμοδιότητάς τους και την ενημέρωση της υπηρεσιακής και πολιτικής ηγεσίας, συμμετέχουν και στη χάραξη στρατηγικής για τα επιμέρους θέματα ειδίκευσής τους. Ο Κλάδος των εμπειρογνωμόνων, κύριε Πρόεδρε, είναι κλάδος εσωτερικού, αλλά και εξωτερικού. Καλύπτει τις ανάγκες εξειδικευμένης γνώσης σε Μόνιμες Αντιπροσωπείες και στοχευμένες πρεσβείες. Στο Υπουργείο υπηρετούν σήμερα 73 εμπειρογνώμονες, με 24 συγκεκριμένες ειδικότητες.

Αναφορικά με το νομοσχέδιο, το οποίο είναι σήμερα υπό συζήτηση, εμείς θέλουμε να κάνουμε μια συνοπτική παρατήρηση. Επί της αρχής, θεωρούμε θετικό στοιχείο την αναβάθμιση του ΚΑΣ και τη συμβολή του στη διαμόρφωση της εξωτερικής πολιτικής. Οι εμπειρογνώμονες από τις πολιτικές διευθύνσεις, όπου υπηρετούν, συνδυάζουν τόσο την πρακτική εφαρμογή της εξωτερικής πολιτικής με την εξειδικευμένη γνώση που διαθέτουν.

Ως θεσμική μνήμη των επιμέρους αντικειμένων που παρακολουθούν στις διευθύνσεις που υπηρετούν, οι εμπειρογνώμονες είναι σε θέση να συνδράμουν εποικοδομητικά σε πρωτοβουλίες του ΚΑΣ. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Από ό,τι πληροφορούμαι ο κ. Υπουργός έρχεται από τις τάξεις των εμπειρογνωμόνων. Επομένως, να ευχηθώ και στους υπόλοιπους συναδέλφους κάποια στιγμή να έχουν πολιτική προαγωγή. Τον λόγο έχει ο κ. Παπακωνσταντινίδης.

ΛΕΩΝΙΔΑΣ ΠΑΠΑΚΩΝΣΤΑΝΤΙΝΙΔΗΣ (Πρόεδρος της Ένωσης Διπλωματικών Υπαλλήλων Οικονομικών και Εμπορικών Υποθέσεων του ΥΠΕΞ): Ευχαριστούμε κι εμείς, κύριε Πρόεδρε, για την τιμή που μας κάνετε να παρουσιάσουμε τις θέσεις μας.

Ο Κλάδος υπαλλήλων Οικονομικών και Εμπορικών Υποθέσεων αποτελείται από 145 στελέχη, οι οποίοι είναι όλοι οι επιστήμονες και στη συντριπτική πλειοψηφία απόφοιτοι της Εθνικής Σχολής Δημόσιας Διοίκησης, ενώ, ήδη, φοιτούν στη Σχολή άλλοι 15 συνάδελφοι, που θα έλθουν στο Υπουργείο εντός του έτους και έχουν προκηρυχθεί άλλες 15 θέσεις στις τρέχουσες εξετάσεις.

Αυτή τη στιγμή καλύπτουμε 56 γραφεία Οικονομικών και Εμπορικών Υποθέσεων σε διάφορες χώρες του εξωτερικού και θεωρώ ότι είμαστε – πάντα σε συνεργασία με τους Προϊσταμένους των διπλωματικών αρχών και τους λοιπούς συνάδελφους - κατά κάποιον τρόπον, το ξίφος, αλλά και η ασπίδα του Έλληνα επιχειρηματία και ειδικότερα του μικρομεσαίου, ο οποίος προσπαθεί να αναπτύξει τις δραστηριότητές του σε ξένες αγορές. Τα αιτήματα, τα οποία λαμβάνουμε, έχουν πολλαπλασιαστεί και μπορώ να αναφέρω ότι ενώ το 2009 ήταν 5.000 ετησίως, ήδη, φέτος ξεπερνούν τις 15.000 και καταβάλλουμε κάθε προσπάθεια, ώστε ο χρόνος απάντησης να είναι ο συντομότερος δυνατός. Για τις υπηρεσίες μας αυτές ρωτάμε τη γνώμη των επιχειρηματιών και κάθε απάντηση που στέλνουμε συνοδεύεται από φύλλο αξιολόγησης, στο οποίο ο κάθε επιχειρηματίας μπορεί να γράψει ελεύθερα τη γνώμη του για την ποιότητα της απάντησης και της συνδρομής, την οποία έλαβε και, βέβαια, είμαστε ανοιχτοί σε οποιαδήποτε σχόλια και οποιαδήποτε κριτική.

Οι θέσεις μας αποβλέπουν πάντα στην καλύτερη προσφορά υπηρεσιών σε επιχειρηματίες. Για τον λόγο αυτό θεωρούμε ότι η προβλεπόμενη ενίσχυση του προϋπολογισμού, στο άρθρο 16, θα μπορούσε να προβλέπει ότι ένα ποσοστό θα είναι και για την πραγματοποίηση στοχευμένων δράσεων των Γραφείων μας σε συνεργασία πάντα με τον ιδιωτικό τομέα, αλλά και για την καλύτερη στελέχωση αυτών, δεδομένου, ότι σε πολλές αγορές τρίτων χωρών είναι απαραίτητο να έχεις επιτοπίους υπαλλήλους και βέβαια, άριστο εξοπλισμό.

Επίσης, ένα βασικό πρόβλημα που απασχολεί τον Κλάδο μας είναι ότι με βάση και τις νέες συνταξιοδοτικές ρυθμίσεις, η προαγωγή από τον βαθμό του γραμματέα στο βαθμό του συμβούλου απαιτεί 19 με 24 χρόνια και από τον βαθμό του συμβούλου στο βαθμό του γενικού συμβούλου 31 με 35 χρόνια. Αυτό είναι κάτι, το οποίο δεν ισχύει σε κανέναν άλλο Κλάδο της ελληνικής ή της παγκόσμιας διοίκησης και ο τρόπος θεραπείας είναι η αύξηση των οργανικών θέσεων και αναδιάρθρωση αυτών, δηλαδή, ρυθμίσεις που είμαστε διατεθειμένοι φυσικά να συζητήσουμε. Δεν ζητάμε το πρόβλημα να λυθεί άμεσα, αλλά θεωρούμε ότι μπορεί να γίνουν θετικά βήματα προς αυτή την κατεύθυνση.

Τέλος, για λόγους ισονομίας, θεωρούμε ότι οι διατάξεις του άρθρου 7 για την απονομή βαθμού επί τιμή και της παρ.4β΄ του άρθρου 9 για παράταση χρόνου υπηρεσίας των γενικών συμβούλων ΟΕΥ, θα μπορούσαν να επεκταθούν και για το Κλάδο μας και είναι ρυθμίσεις, οι οποίες δεν επιφέρουν κανένα δημοσιονομικό κόστος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ζαχαριάδης.

ΗΛΙΑΣ ΖΑΧΑΡΙΑΔΗΣ (Πρόεδρος του Συλλόγου Πτυχιούχων Διοικητικών Υπαλλήλων του ΥΠΕΞ): Καλημέρα σας και από εμένα, κύριε Πρόεδρε. Κύριε Υπουργέ, ευχαριστούμε θερμά για την πρόσκληση και εσάς και τα μέλη της Επιτροπής και είναι ιδιαίτερη χαρά και τιμή να απευθυνόμαστε προς εσάς. Θα σας πω δύο λόγια για τον Κλάδο μας. Ο Κλάδος Πτυχιούχων Διοικητικών Υπαλλήλων του Υπουργείου Εξωτερικών συστήθηκε το 1976, ως διοικητικός κλάδος του Υπουργείου αυξημένων τυπικών προσόντων. Αριθμεί σήμερα 294 μέλη και η εισαγωγή γίνεται πάντα με εξετάσεις είτε μέσω των διατάξεων που προέβλεπε ο Οργανισμός είτε αργότερα μέσω του ΑΣΕΠ, όταν δημιουργήθηκε. Έχει να πραγματοποιηθεί πρόσληψη στον Κλάδο μας από το 2003 και την τελευταία εξαετία έχουμε αποχώρηση 115 συναδέλφων που περίπου, αγγίζει το 35% του Κλάδου. Αυτό, όπως αντιλαμβάνεστε, έχει τεράστια επίπτωση και στη λειτουργία του Υπουργείου και συνδέεται ακριβώς και με το θέμα του ορίου αφυπηρέτησης.

Θεωρούμε ότι θα μπορούσε να προβλεφθεί το γενικό και ενιαίο όριο αφυπηρέτησης του 67ου έτους, που ισχύει για το υπόλοιπο Δημόσιο, προκειμένου, εφόσον δεν γίνονται προσλήψεις ή έως ότου γίνουν, να υπάρχει η δυνατότητα να μην χάνουμε έμπειρους υπαλλήλους, οι οποίοι έχουν ακόμα το ηλικιακό όριο να προσφέρουν στο Υπουργείο.

Το δεύτερο θέμα από πλευράς δικού μας Κλάδου – που θα ήθελα να απασχολήσω την Επιτροπή και δεν περιλαμβάνεται στο νομοσχέδιο, δυστυχώς – είναι η βαθμολογική κατάταξη του Κλάδου, όπως και των άλλων Κλάδων, του ενιαίου μισθολογίου. Έχει αλλάξει ο νόμος της βαθμολογικής κατάταξης από 1.1.2016, οπότε και καταργήθηκαν οι διατάξεις του νόμου 4024 με τον οποίον είχαν γίνει οι κατατάξεις μας το 2011. Τότε ο νόμος 4024 συνέδεε το βαθμολόγιο με το μισθολόγιο και καταργούσε οποιαδήποτε αντίθετη γενική ή ειδική διάταξη, με αποτέλεσμα όλοι οι υπάλληλοι των Κλάδων αυτών στο Υπουργείο Εξωτερικών – και αλλού φαντάζομαι – να χάσουν βαθμούς. Σήμερα αυτές οι διατάξεις έχουν καταργηθεί.

Το νέο βαθμολόγιο αποσυνδέεται από το μισθολόγιο και, δυστυχώς, η κατάταξη αυτή δεν έγινε με βάση ούτε τον νέο νόμο αλλά ούτε μία νομοθετική ρύθμιση, η οποία θα μπορούσε να προβλεφθεί και είναι αυτό, το οποίο ζητάμε σήμερα. Το έχουμε ζητήσει και από τον κ. Υπουργό, το γνωρίζει και με τον κ. Υφυπουργό έχουμε μιλήσει.

Έχουμε αποστείλει μια σχετική ενιαία τροπολογία, ένα σχέδιο τροπολογίας και παρακαλούμε αυτή η τροπολογία, εφόσον μπορεί, να περιληφθεί στο συγκεκριμένο νομοσχέδιο.

Υπάρχει αντίγραφο εδώ, εάν και εφόσον το επιθυμεί η Επιτροπή, μπορούμε να το καταθέσουμε. Κύριε Πρόεδρε, είναι κρίσιμο για πολλούς λόγους και δεν είναι μόνο ζήτημα ανάκτησης των βαθμών. Θα σας πω ότι συνδέεται ακόμα και με την αφυπηρέτηση. Αυτή τη στιγμή συνάδελφοι που αφυπηρετούν, οι διαπιστωτικές πράξεις που πηγαίνουν στο Γενικό Λογιστήριο δεν αναφέρουν βαθμό, διότι δεν είναι δυνατόν να αναφερθεί ένας βαθμός, ο οποίος δεν υφίσταται. Είναι θέμα κατάταξης, είναι θέμα υπηρεσίας και στο εξωτερικό, διότι ο δικός μας ο Κλάδος, όπως και οι άλλοι κλάδοι υπηρετούν σε όλες τις αρχές του εξωτερικού.

Επομένως, είναι ένα πλέγμα προβλημάτων που δημιουργεί και δεν είναι απλώς μια τυπική εκκρεμότητα, για την οποία, επαναλαμβάνω, έχει παρέλθει ένας ολόκληρος χρόνος. Θέλω να παρακαλέσω θερμά να ληφθεί υπόψη αυτή η εκκρεμότητα και εάν είναι δυνατόν, να περιληφθεί αυτή η τροπολογία σε αυτό το νομοσχέδιο. Θα παραταθεί η εκκρεμότητα πολύ περισσότερο, εάν περιμένουμε να λυθεί με τον Οργανισμό, οποτεδήποτε το νέο σχέδιο ολοκληρωθεί και κατατεθεί. Σας ευχαριστώ θερμά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ, κύριε Ζαχαριάδη. Τον λόγο έχει ο κ. Μητραλέξης από τον Σύλλογο Μηχανικών Επικοινωνιών και Πληροφορικής του ΥΠΕΞ.

ΓΕΩΡΓΙΟΣ ΜΗΤΡΑΛΕΞΗΣ (Πρόεδρος του Συλλόγου Μηχανικών Επικοινωνιών και Πληροφορικής του ΥΠΕΞ): Αξιότιμε κύριε Πρόεδρε, κύριε Υφυπουργέ, κυρίες και κύριοι Βουλευτές, ευχαριστούμε για την πρόσκληση να παραστούμε ενώπιον της Επιτροπής σας και να εκφράσουμε τις απόψεις μας αναφορικά με το νομοσχέδιο.

Όπως ανέφερε ο Εισηγητής του νομοσχεδίου, ο κ. Μάρδας, στην προηγούμενη συνεδρίαση της Επιτροπής, το νομοσχέδιο επιδιώκει να λύσει κάποια άμεσα προβλήματα του Υπουργείου Εξωτερικών. Προς μεγάλη απογοήτευση διαπιστώσαμε ότι δεν εμφανίζεται πουθενά στο νομοσχέδιο το σημαντικότερο πρόβλημα που ταλανίζει την πλειοψηφία των υπαλλήλων του Υπουργείου Εξωτερικών, εδώ και ένα χρόνο. Αναφέρομαι στο πρόβλημα της βαθμολογικής κατάταξης των 960 υπαλλήλων του Υπουργείου Εξωτερικών, οι οποίοι δεν έχουν από 1/1/2016 βαθμό, με συνέπεια την πρόκληση σοβαρών προβλημάτων που αφορούν στη βαθμολογική διάρθρωση, κατάταξη, προαγωγή και την εν γένει υπηρεσιακή τους κατάσταση. Με τον ν.4369/2016 καταργήθηκαν τα άρθρα του ν.4024/2011 που καθόριζαν το βαθμολόγιο των υπαλλήλων του Δημοσίου και είχαν ως αποτέλεσμα το πάγωμα των βαθμολογικών προαγωγών του προσωπικού των Κλάδων Επικοινωνιών και Πληροφορικής, Πτυχιούχων Διοικητικών, Διοικητικών Γραμματέων και Επιμελητών του Υπουργείου Εξωτερικών από το 2011 έως σήμερα.

Σύμφωνα με τον νέο νόμο, οι αρμόδιες υπηρεσίες προσωπικού όλων των φορέων του Δημοσίου θα προχωρούσαν σε άμεση έκδοση διαπιστωτικής πράξης κατάταξης των υπαλλήλων τους σε νέο βαθμολόγιο, με ισχύ από 1/1/2016. Αυτή την στιγμή που μιλάμε, η βαθμολογική κατάταξη των υπαλλήλων σε όλους τους φορείς του Δημόσιου τομέα έχει ολοκληρωθεί, εκτός από το Υπουργείο Εξωτερικών, όπου οι υπάλληλοι του δεν έχουν βαθμό και δεν εφαρμόζεται για αυτούς κανένα σύστημα βαθμολογικής διάρθρωσης.

Για το θέμα της βαθμολογικής κατάταξης και εξέλιξης των υπαλλήλων του ΥΠΕΞ, το Νομικό Συμβούλιο του Κράτους γνωμοδότησε ομόφωνα ότι μέχρι την νομοθετική ρύθμιση του θέματος, θα πρέπει να εφαρμοστούν στο προσωπικό του ΥΠΕΞ οι οικείες διατάξεις του Υπαλληλικού Κώδικα, που ισχύουν για τους λοιπούς Δημόσιους υπαλλήλους. Δυστυχώς, η γνωμοδότηση δεν έγινε αποδεκτή από τον κ. Υπουργό, αλλά ούτε προχώρησε σε κάποια νομοθετική ρύθμιση του θέματος. Ήδη, από τον Ιούλιο του 2016, οι Σύλλογοι των τεσσάρων εμπλεκομένων Κλάδων, υπέβαλαν προς την πολιτική και υπηρεσιακή ηγεσία του Υπουργείου Εξωτερικών κοινό υπόμνημα που περιλάμβανε σχέδιο τροπολογίας για βαθμολογική κατάταξη, με βάση τα αντίστοιχα άρθρα του Οργανισμού του ΥΠΕΞ.

Πράγματι, όπως είπε και ο κ. Υπουργός στην προηγούμενη συνεδρίαση, το Υπουργείο Εξωτερικών είναι ένα ειδικό Υπουργείο, που διαφέρει σημαντικά από τα υπόλοιπα. Αυτό, όμως, δεν σημαίνει ότι στο προσωπικό μας δεν πρέπει να αναγνωρίζονται ούτε τα στοιχειώδη υπαλληλικά δικαιώματα, όπως η αυτοδίκαιη βαθμολογική κατάταξη των υπαλλήλων, δημιουργώντας ζήτημα άνισης και διακριτικής μεταχείρισης των υπαλλήλων του ΥΠΕΞ, έναντι των υπαλλήλων λοιπών Υπουργείων, αλλά και του ευρύτερου Δημόσιου τομέα.

Εφόσον, ο σκοπός του νομοσχεδίου είναι να λύσει άμεσα προβλήματα, τα οποία δεν μπορούν να περιμένουν το μεγάλο χρονικό διάστημα, που απαιτείται, για να ολοκληρωθεί η αναθεώρηση του Οργανισμού, θα παρακαλούσαμε ακόμα και για μια προσωρινή λύση. Δηλαδή, την ενσωμάτωση μιας μεταβατικής διάταξης που θα ενεργοποιούσε την κατάταξη των υπαλλήλων, με βάση τα άρθρα του Οργανισμού του Υπουργείο Εξωτερικών που ίσχυαν πριν την εφαρμογή του κατηργημένου νόμου 4024.

Το συγκεκριμένο νομοσχέδιο είναι μια χρυσή ευκαιρία να λυθεί ένα πρόβλημα που ταλαιπωρεί την πλειοψηφία των υπαλλήλων του ΥΠΕΞ και δημιουργεί καθημερινά προβλήματα στην εύρυθμη λειτουργία του Υπουργείου. Για τους υπαλλήλους του ΥΠΕΞ, οι οποίοι διαθέτουν στην πλειοψηφία τους μεταπτυχιακούς και διδακτορικούς τίτλους, δεν υφίστανται με το παρόν καθεστώς έννοιες, όπως η αξιολόγηση, η αξιοκρατία, η εξέλιξη και η προαγωγή. Δηλαδή, διεκδικούμε το αυτονόητο υπαλληλικό δικαίωμα της απόκτησης ενός πάγιου συστήματος βαθμολογικής διάρθρωσης θέσεων, κατάταξης και εξέλιξης, όπως έχουν όλοι οι Δημόσιοι υπάλληλοι. Σας ευχαριστώ πάρα πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κύριε Μητραλέξη. Τον λόγο έχει ο κ. Δερδεμέζης, από τον Σύλλογο Υπαλλήλων του κλάδου Διοικητικών Γραμματέων.

ΣΠΥΡΙΔΩΝ ΔΕΡΔΕΜΕΖΗΣ (Πρόεδρος του Συλλόγου Υπαλλήλων του Κλάδου Διοικητικών Γραμματέων του ΥΠΕΞ): Καλημέρα και από εμένα, κύριε Πρόεδρε. Κύριε Υφυπουργέ, κύριοι Βουλευτές, ευχαριστούμε πάρα πολύ για την τιμή που μας κάνατε και η παρέμβασή μου θα είναι εντός του χρονικού ορίου. Άλλωστε, βοηθάει και το ότι με τους προλαλήσαντες των Κλάδων, για το ενιαίο μισθολόγιο είμαστε λίγο-πολύ ομοειδείς περιπτώσεις.

Ο Κλάδος μας βαίνει μειούμενος στο Υπουργείο Εξωτερικών, δεν γίνονται προσλήψεις και υπό αυτή την έννοια και όχι μόνο, οι επικείμενες αλλαγές που έχουν ως στόχο να ταυτιστούμε με τον υπόλοιπο Δημόσιο τομέα για τα όρια συνταξιοδότησης επουλώνουν πραγματικά, αρκετά προβλήματα. Θέλω να πω ότι οι επικείμενες αλλαγές στο ασφαλιστικό για το Υπουργείο Εξωτερικών ενέχουν ένα χαρακτήρα διακριτικής ή άνισης μεταχείρισης, ως προς την αναδρομικότητα. Κάποιος που είναι στην Κεντρική Υπηρεσία βγαίνει στη σύνταξη στις 31/12, ενώ με τη χρήση του τριμήνου μπορεί κάποιος υπάλληλος στο εξωτερικό να παραμείνει. Οπότε, εάν ισχύσει ο νόμος και οι επικείμενες αλλαγές, αυτός που είναι στην εξωτερική υπηρεσία θα παραμείνει στην υπηρεσία, ενώ ο υπάλληλος στην Κεντρική Υπηρεσία θα συνταξιοδοτηθεί. Είναι μοιραία η παραπομπή όλων των διοικητικών υπαλλήλων του Υπουργείου Εξωτερικών στο 2011, όπου με τη διαδικασία της εφεδρείας πολλοί υπάλληλοι του Υπουργείου Εξωτερικών της Κεντρικής Υπηρεσίας βγήκαν σε εφεδρεία και μετά σε συνταξιοδότηση, παρά την επιθυμία τους, σε σχέση με τις ομοειδείς περιπτώσεις συναδέλφων της εξωτερικής υπηρεσίας, οι οποίοι παρέμειναν στην υπηρεσία.

Το θέμα του βαθμολογίου είναι ζέον για όλους τους Κλάδους του ενιαίου μισθολογίου του Υπουργείου Εξωτερικών. Δεν χρειάζεται να τονίσω κάτι άλλο, διότι με κάλυψαν εμπεριστατωμένα και οι προλαλήσαντες συνάδελφοι. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ τον κ. Δερδεμέζη. Τον λόγο έχει ο τελευταίος εκ των φορέων του ΥΠΕΞ, ο κ. Σουφλής, Πρόεδρος του Συλλόγου των Επιμελητών.

ΓΕΩΡΓΙΟΣ ΣΟΥΦΛΗΣ (Πρόεδρος του Συλλόγου των Επιμελητών του ΥΠΕΞ): Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, εκπροσωπώ τους συναδέλφους του Κλάδου Επιμελητών του Υπουργείου Εξωτερικών. Όπως πλέον θα έχετε διαπιστώσει, οι υπάλληλοι του Υπουργείου Εξωτερικών κατατάσσονται σε 8 Κλάδους και το τονίζω αυτό, διότι στην προηγούμενη συνεδρίαση υπήρχε μια σχετική σύγχυση, πόσοι είμαστε και εάν έχουμε συλλογική εκπροσώπηση. Είμαστε οκτώ κλάδοι και ο καθένας έχει τη δική του συλλογική εκπροσώπηση. Ευτυχώς που εφαρμόσατε τον κανονισμό και είμαστε στην ευχάριστη θέση, σήμερα, να είμαστε εδώ, για να αναλύσουμε τις θέσεις μας επί του παρόντος νομοσχεδίου.

Ο Κλάδος των Επιμελητών, τον οποίο έχω την τιμή να εκπροσωπώ, είναι εκείνος που συνεπικουρεί το έργο όλων των άλλων Κλάδων και γενικώς, του Υπουργείου. Τα τελευταία δε, χρόνια, τα λεγόμενα χρόνια της κρίσης που ο αριθμός των υπαλλήλων βαίνει μειούμενος, ο Κλάδος αυτός έχει κληθεί να ασκήσει πολύ περισσότερα καθήκοντα από τα καθήκοντα που προβλέπονται από τον Οργανικό νόμου του Υπουργείου. Είναι γνωστό το αίτημα στην υπηρεσιακή και πολιτική ηγεσία του Υπουργείου για εσωτερική κινητικότητα, με άλλα λόγια, για μετατάξεις εντός του Υπουργείου.

Επί του παρόντος νομοσχεδίου θα ήθελα να επισημάνω δύο σημεία. Το ένα αναφέρεται σε ένα συγκεκριμένο άρθρο, το οποίο ανέλυσαν εμπεριστατωμένα οι συνάδελφοι και σε ένα άρθρο, το οποίο θα περιμέναμε να υπάρχει, αλλά δεν υπάρχει. Το συγκεκριμένο άρθρο, στο οποίο αναφέρομαι, είναι αυτό που αφορά στο ηλικιακό όριο συνταξιοδότησης. Μπορεί το Υπουργείο Εξωτερικών να είναι ένα Υπουργείο ειδικού καθεστώτος – και το γνωρίζουμε πολύ καλά όσοι το υπηρετούμε – αλλά δεν καταλαβαίνω, ποιος είναι ο λόγος ύπαρξης διαφοροποίησης από τα υπόλοιπα Υπουργεία και τον υπόλοιπο Δημόσιο τομέα. Το συγκεκριμένο άρθρο θεωρούμε ότι πρέπει να επαναδιατυπωθεί και να οριστεί ως ανώτατο όριο αποχώρησης των υπαλλήλων το 67ο έτος ηλικίας και να απαλειφθούν τα 40 χρόνια υπηρεσίας. Μετά το 2022 θα προκύψουν προβλήματα και ως Νομοθετικό Σώμα, κύριε Πρόεδρε, νομίζω ότι πρέπει να βλέπουμε μπροστά και όχι μόνο το παρόν.

Το δεύτερο σημείο, στο οποίο θέλω να αναφερθώ, όπως προείπα, το ανέλυσαν οι συνάδελφοί μου. Επειδή, όπως λέω και στους συναδέλφους μου στο Υπουργείο, ότι όλοι είμαστε στο ίδιο «καράβι» και υπηρετούμε τον ίδιο σκοπό, νομίζω ότι αυτό το νομοσχέδιο θα έπρεπε να έχει ως πρώτο και κύριο μέλημα να λύσει το βαθμολόγιο των υπαλλήλων και έπειτα όλα τα υπόλοιπα.

Το 2011, στον εφαρμοστικό νόμο του δεύτερου μνημονίου, οι υπάλληλοι του Υπουργείου Εξωτερικών διαχωρίστηκαν σε υπαλλήλους δύο ταχυτήτων, σε πατρικίους και πληβείους. Αυτός ο νόμος, που όριζε άλλο βαθμολόγιο τότε, δεν ισχύει σήμερα. Δεν εφαρμόστηκε όμως και ο καινούργιος για το Υπουργείο, δεν εφαρμόστηκε κάποια άλλη εκδοχή βαθμολογίου. Θεωρώ, επαναλαμβάνω, ότι το θέμα αυτό έπρεπε να επιλυθεί με αυτό το νομοσχέδιο και καλώ τους Βουλευτές όλων των πτερύγων, όλων των κομμάτων που εκπροσωπούνται εδώ, να το υποστηρίξουν προς τον κ. Υπουργό. Οι σύλλογοί μας έχουν από το καλοκαίρι καταθέσει συγκεκριμένες προτάσεις στην υπηρεσία, όχι για να ασκήσουν έναν στενό συντεχνιακό ρόλο, αλλά για να συνδράμουν τη λειτουργία, κυρίως, της Υπηρεσίας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, τον κ. Σουφλή. Έχετε δίκιο, δεν υπήρχε σύγχυση, αλλά δεν υπήρχε πλήρης γνώση για το πόσα συνδικάτα, πόσοι σύλλογοι υπάρχουν στο Υπουργείο Εξωτερικών. Εμάς δεν μας πέφτει λόγος, αλλά νομίζω θα ήταν χρήσιμο να έχετε και μια ενιαία φωνή, διότι από ό,τι ακούσαμε πάρα πολλά από αυτά τα θέματα αφορούν όλους σας. Τον λόγο έχει ο κ. Κοντουμάς.

ΔΗΜΗΤΡΙΟΣ ΚΟΥΝΤΟΥΜΑΣ (Πρέσβης επί τιμή, πρώην Πρόεδρος ΕΚΕΜ): Ευχαριστώ πολύ, κύριε Πρόεδρε. Πράγματι, είμαι ο τελευταίος Πρόεδρος και Γενικός Διευθυντής του ΕΚΕΜ, το οποίο σήμερα με το νόμο αυτό καταργείται και σωστά καταργείται, αφού μετά το 2012 δεν απέκτησε Διοικητικό Συμβούλιο και ως εκ τούτου δεν είχε ούτε την κατάλληλη οικονομική επιδότηση από το Υπουργείο Εξωτερικών. Αργότερα, το 2014 εκλήθην και το ανέλαβα και ως Γενικός Διευθυντής και ως Πρόεδρος του Δ.Σ.. Αυτά πια σβήνουν. Δεν θα υπεισέλθω στην ουσία, τι ήταν το ΕΚΕΜ, τι έχει κάνει κ.λπ., σεβόμενος τον χρόνο σας, δεδομένου ότι λήγει.

Αυτό που ήθελα να παρακαλέσω είναι ότι είμαστε επτά άτομα, οι οποίοι οι πλείστοι, είμαστε απλήρωτοι από το τέλος του 2012, διότι δεν υπήρχαν χρήματα. Υπάρχουν συνάδελφοί μου, συνεργάτες μου, οι οποίοι αντιμετωπίζουν πρόβλημα επιβίωσης, κυριολεκτικά και κινδυνεύουν να χάσουν το σπίτι τους και να μην έχουν να φάνε, για να σας το πω απλά, χωρίς να υπερβάλλω διόλου.

Η παράκληση είναι στο άρθρο 14, στην παρ.3β, όπου αναφέρεται η ύπαρξη μιας τριμελούς Επιτροπής, η οποία θα κάνει την απογραφή των κινητών, πολύ σωστά – γιατί, όταν αποθηκεύτηκε το ΕΚΕΜ είχε γραφείο, κομπιούτερ και μία πάρα πολύ καλή βιβλιοθήκη, η οποία είναι αποθηκευμένη στο Υπουργείο Εξωτερικών – παράλληλα, θα μπορούσε να προστεθεί μια μικρή πρόταση που να λέει ότι η ίδια τριμελής Επιτροπή θα μαζέψει τα δικαιολογητικά των επτά υπαλλήλων και θα τα προωθήσει στο Υπουργείο Εξωτερικών, για εξόφληση του «τεράστιου» ποσού των 183.000 ευρώ, τα οποία οφείλονται σε φυσικά πρόσωπα και άλλες 98.000 ευρώ, τα οποία είναι τα ενοίκια – των οποίων ο ιδιοκτήτης υπέστη ένα μεγάλο «κούρεμα» εκ μέρους μου – και θεωρώ ότι είναι θέμα ηθικής τάξης να εξοφληθούν το συντομότερο δυνατό αυτές οι απαιτήσεις των επτά υπαλλήλων, εκ των οποίων ορισμένοι έχουν καταφύγει και στα δικαστήρια.

Το λέω και επιμένω και παρακαλώ πάρα πολύ να το λάβετε υπόψη, διότι είχα μια συζήτηση με στέλεχος του Ελεγκτικού Συνεδρίου, λέγοντας «*πώς θα πληρωθούμε εμείς τώρα, όταν καταργηθεί πια;*». Μου ελέχθη ότι «*είναι θέμα ερμηνείας του νόμου*». Όταν είπα, λοιπόν, ότι ο νόμος είναι αρκετά ασαφής, λέει «*υποχρεώσεις και δικαιώματα πάνε στο Υπουργείο Εξωτερικών*», μου είπε, «*ξέρετε, είναι θέμα ερμηνείας ακόμα*». Γι’ αυτό, παρακαλώ, την προσθήκη αυτή. Ευχαριστώ πολύ για το χρόνο και την υπομονή που είχατε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Κοντουμά, ακούγεται εξαιρετικά εύλογο το αίτημά σας, θα το προωθήσουμε και ελπίζω ότι θα λυθεί. Τον λόγο έχει ο κ. Καλομοίρης.

ΓΡΗΓΟΡΙΟΣ ΚΑΛΟΜΟΙΡΗΣ (Μέλος της Εκτελεστικής Επιτροπής της ΑΔΕΔΥ): Ευχαριστώ, κύριε Πρόεδρε. Είναι γνωστό ότι ο νόμος για το Εθνικό Μητρώο Επιτελικών Στελεχών Δημόσιας Διοίκησης έδωσε την δυνατότητα παραμονής στην ενεργό υπηρεσία δημοσίων υπαλλήλων έως το 67ο έτος της ηλικίας τους.

Η ΑΔΕΔΥ, με έγγραφο από τις 5 Απριλίου 2016, ζήτησε από την πολιτική ηγεσία του Υπουργείου Εξωτερικών, για τους υπαλλήλους του Υπουργείου, να ισχύσει και να εφαρμοστεί το άρθρο 59 παρ.3 του ν.4369/2016, επειδή σύμφωνα με την ισχύουσα νομοθεσία η πρώτιστη ιδιότητα που έχουν οι υπάλληλοι του Υπουργείου Εξωτερικών είναι εκείνη του δημοσίου υπαλλήλου και η ύπαρξη ειδικευμένου νόμου Οργανισμού Υπουργείου Εξωτερικών, προφανώς, θα πρέπει να ισχύει σε ό,τι αφορά στην αντιμετώπιση ειδικών θεμάτων, λόγω της φύσης του Υπουργείου Εξωτερικών και όχι για να αφαιρεί θεμελιώδη δικαιώματα των δημοσίων υπαλλήλων. Το θέμα αυτό το συζητήσαμε και σε συνάντηση που είχαμε με τον Υπουργό Εξωτερικών, τον Απρίλιο του 2016, δεσμεύτηκε για την επίλυσή του τότε, με προώθηση σχετικής νομοθετικής ρύθμισης.

Απευθυνθήκαμε και στον Υπουργό Εσωτερικών και Διοικητικής Ανασυγκρότησης, τον Απρίλιο του 2016, υποστηρίζοντας ότι η θέση που τότε ανέπτυξε το Υπουργείο Εξωτερικών, ότι οι ειδικές διατάξεις του Οργανισμού του υπερισχύουν, ήταν στη λογική στεγανοποίησής του από ό,τι συμβαίνει στην λοιπή Δημόσια Διοίκηση, προς αποφυγή των ρυθμίσεων περί κινητικότητας των υπαλλήλων από και προς το Υπουργείο Εξωτερικών.

Είναι χαρακτηριστικό ότι στο έγγραφο που είχε τότε στείλει η Γενική Διευθύντρια Διοίκησης του Υπουργείου Εξωτερικών αναφερόταν ότι εξακολουθεί να εφαρμόζεται το σύστημα αξιολόγησης που προβλέπεται στο Οργανισμό του Υπουργείου Εξωτερικών, ενώ από το ν.4369/2016 προκύπτει ότι από την εφαρμογή αυτού του νόμου εξαιρούνται μόνο οι υπάλληλοι των Κλάδων του Υπουργείου Εξωτερικών, που υπάγονται στο ειδικό μισθολόγιο και όχι οι υπόλοιποι υπάλληλοι των Κλάδων κρατικών υπαλλήλων.

Επανήλθαμε στις 31 Μαΐου προς το Υπουργείο Εξωτερικών, όταν τέθηκε σε δημόσια διαβούλευση το σχέδιο νόμου τότε, για την σύσταση του Κέντρου Ανάλυσης, διαπιστώνοντας ότι στην παρ.7 του άρθρου 9 του σχεδίου νόμου προβλεπόταν ότι «ο υπάλληλος απολύεται αυτοδίκαια από την Υπηρεσία με την συμπλήρωση του 67ου έτους της ηλικίας» – αυτή η διατύπωση υπήρχε τότε – θεωρώντας ότι σε αυτή τη διατύπωση δεν συμπεριλαμβάνεται ένας περιορισμένος αριθμός υπαλλήλων – ζητήσαμε τη δίκαιη και ισότιμη μεταχείρισή τους από την πολιτική ηγεσία και για την άρση αυτής της αδικίας. Προτείναμε τότε, ομόφωνα, ως Εκτελεστική Επιτροπή κι επιμένουμε και σήμερα, να συμπληρωθεί η σχετική ρύθμιση με τη διατύπωση ότι στην παρ.7 του άρθρου 9, με τίτλο «όρια ηλικίας», προστίθεται στοιχείο (β), «ότι η παρούσα παράγραφος έχει αναδρομική ισχύ από 30/12/2015».

Αυτό το σκεπτικό στηρίζεται στην απόφαση του Συμβουλίου Επικρατείας (850/2011), που είχε κριθεί τότε με την ευκαιρία αναλόγου ρύθμισης εθελοντικής, τότε, παράτασης παραμονής στην Υπηρεσία, όπου έχει καταγραφεί το σκεπτικό και στο υπόμνημα που έχουμε στείλει προς το Υπουργείο Εξωτερικών. Το Συμβούλιο Επικρατείας υποστηρίζει ότι η διάταξη με την οποία τροποποιήθηκε ο Υπαλληλικός Κώδικας, εφαρμόζεται αναλόγως και στους υπαλλήλους του Υπουργείου Εξωτερικών, καθώς δεν υφίσταται αντίθετη ρητή διάταξη του Οργανισμού του Υπουργείου, ενώ ούτε η αποστολή του Υπουργείου Εξωτερικών ούτε οι ιδιαίτερες αρμοδιότητες και υποχρεώσεις του προσωπικού του είναι ασύμβατες με την παροχή και σε αυτούς της ανωτέρω δυνατότητας.

Αυτή τη νομολογία επιβεβαίωσε το Συμβούλιο της Επικρατείας και με άλλες αποφάσεις του σε σχέση με τους υπαλλήλους του Κλάδου Οικονομικών και Εμπορικών Υποθέσεων, το Διοικητικό Εφετείο Αθήνας σε σχέση με υπαλλήλους άλλων Κλάδων του Υπουργείου Εξωτερικών και με γνωμοδότηση του Νομικού Συμβουλίου του Κράτους. Τελειώνοντας, υποστηρίζουμε την ανάγκη να συμπληρωθεί το σχετικό άρθρο στο υπό ψήφιση νομοσχέδιο για τα όρια ηλικίας, το άρθρο 9, με την αναδρομικότητα από 30/12/2015, που να περιλαμβάνει ένα μικρό αριθμό δημοσίων υπαλλήλων, οι οποίοι αδικούνται με τα μέχρι στιγμής προβλεπόμενα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε. Προχωρούμε σε ερωτήσεις εκ μέρους των Εισηγητών και Ειδικών Αγορητών προς τους φορείς. Ο κ. Μάρδας από το ΣΥΡΙΖΑ, δεν έχει ερωτήσεις. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Η ερώτηση είναι για τους εκπροσώπους της Ειδικής Νομικής Υπηρεσίας. Θα ήθελα να έχω την άποψη και τη γνώμη τους για την πρόταση σύστασης Επιστημονικού Συμβουλίου. που ουσιαστικά θα κάνει τη δουλειά που κάνει η Νομική Υπηρεσία.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Από την Χρυσή Αυγή δεν έχουμε ερώτηση. Τον λόγο έχει ο κ. Τάσσος από το Κ.Κ.Ε..

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Εγώ δεν έχω ερώτηση, αλλά θα ήθελα να κάνω ένα μικρό σχόλιο. Πρώτον, εμείς θέλουμε να υπάρχουν τα δικαιώματα των εργαζομένων στο Υπουργείο Εξωτερικών, όπως και τα δικαιώματα των εργαζομένων σε κάθε δημόσια υπηρεσία, όπως βέβαια και στον ιδιωτικό τομέα.

Όσον αφορά στα όρια ηλικίας συνταξιοδότησης, εμείς είμαστε ενάντια στην αύξηση των ορίων συνταξιοδότησης. Θέλουμε το ανώτατο όριο ηλικίας να είναι στα 65 έτη, ενώ οι συντάξεις να είναι αξιοπρεπείς για όλους, ώστε να μπορούν να ζουν με αξιοπρέπεια για όσο καιρό θα ζουν ακόμη μετά από τη συνταξιοδότησή τους.

Ένα τρίτο σχόλιο που θέλω να κάνω είναι ότι, όπως είπε και ο κ. Παπακωνσταντινίδης, υπάρχει η Υπηρεσία Οικονομικών Υποθέσεων με 145 μέλη, η οποία είναι το ξίφος και η ασπίδα των ελλήνων επιχειρηματιών. Σε αυτό το σημείο ρωτάω. Το ξίφος και η ασπίδα των ελλήνων εργαζομένων πού είναι;

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Εντάξει, ευχαριστώ, κύριε Τάσσο. Νομίζω ότι αυτό δεν είναι ερώτηση προς τους υπαλλήλους.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ξεκαθάρισα ότι είναι σχόλιο. Είναι σχόλιο και αποδεικνύει τον ταξικό χαρακτήρα και του Υπουργείου Εξωτερικών.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Σε αυτήν την φάση της διαδικασίας έχουμε ερωτήσεις προς τους φορείς, που βρίσκονται εδώ. Θα έχετε το δικαίωμα, όπως το είχατε και προχθές, σήμερα το απόγευμα να κάνετε αυτά τα σχόλια.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Εγώ τα έκανα τώρα τα σχόλια.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ, κύριε Πρόεδρε. Εμείς έχουμε καταθέσει την άποψή μας για το νομοσχέδιο και θα ήθελα να την ακούσουν και οι φορείς ότι είναι όχι μόνο αποσπασματικό, αλλά το μόνο που κάνει είναι κάποιους ρουσφετολογικούς διορισμούς και έχουμε βγάλει ανακοίνωση για όλα αυτά. Θα ήθελα να ρωτήσω, στα πλαίσια αυτά, το γιατί ο κ. Υπουργός είχε υποσχεθεί – χωρίς να ξέρουμε σίγουρα, θα το δούμε πιθανόν το απόγευμα – αλλαγές στα άρθρα, τις οποίες δεν έχουμε δει μέχρι στιγμής, δεν μας τις έχετε στείλει ή δεν έχετε κάνει οτιδήποτε άλλο. Παρόλα αυτά τα θέματα, που είχαμε θέσει, τα θέτουν από ό,τι καταλαβαίνω και οι φορείς.

Δηλαδή ότι είναι ένα αποσπασματικό νομοσχέδιο, «μερικό» το είπαν κάποιοι, και ήθελα να ρωτήσω την Ένωση Διπλωματικών Υπαλλήλων του Υπουργείου Εξωτερικών, αν αυτό το νομοσχέδιο βοηθάει, στηρίζει την προσπάθεια και τη λειτουργία του Υπουργείου Εξωτερικών;

Όσον αφορά στους Οικονομικούς Υπαλλήλους, οι οποίοι έχουν καταθέσει – τουλάχιστον σε εμάς – ένα υπόμνημα, κατάλαβα την προηγούμενη φορά από τον κ. Υπουργό – ίσως να κάνω λάθος – ότι θα γίνουν αλλαγές πάνω σε αυτό. Δεν ήρθε σήμερα ο Υπουργός.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Κοιτάξτε να δείτε. Οι τροπολογίες κατατίθενται στην Επιτροπή, δηλαδή, δεν στέλνονται. Κατατίθενται. Λέτε κάτι για δεύτερη φορά και εγώ σας λέω ποια είναι η σωστή διαδικασία.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κύριε Δουζίνα, θα με ακούσετε και μετά θα πείτε αυτό που θέλετε να πείτε.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Προφανώς και θα σας ακούσω.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Εσείς δεν εκπροσωπείτε την Κυβέρνηση, η Κυβέρνηση βρίσκεται εδώ και εκπροσωπείται από άλλους. Εσείς είσαστε ο Πρόεδρος της Επιτροπής.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Ακούστε να δείτε. Το συνταγματικό μου δίκαιο, το ξέρω. Δεν θα μου κάνετε υποδείξεις.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Μα εσείς μου κάνετε υποδείξεις. Μου κάνετε υποδείξεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Δεν έκανα καμία υπόδειξη. Σας είπα ποια είναι η διαδικασία. Είπατε ότι δεν σας έστειλαν τις τροπολογίες. Οι τροπολογίες κατατίθενται στην Επιτροπή, κατά τη διάρκεια της συζήτησης επί των άρθρων, η οποία θα γίνει σήμερα το απόγευμα. Αυτό σας λέω. Δεν πήγα να σας κάνω μια υπόδειξη. Σας λέω ποια είναι η διαδικασία. Με συγχωρείτε, όμως και συνεχίστε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Να ολοκληρώσω. Δεν ξέρω, γιατί δεν ήρθε ο κ. Υπουργός σήμερα, να μας μιλήσει πάνω σε αυτό το θέμα, που αφορά στην Ένωση Διπλωματικών Υπαλλήλων Οικονομικών και Εμπορικών Υποθέσεων του ΥΠΕΞ, και που κατάλαβα ότι θα φέρει αλλαγές. Δεν είμαι σίγουρος, περιμένουμε να δούμε, εάν θα υιοθετήσει αυτό το αίτημα.

Τρίτον: Θέμα βαθμολογικό. Νομίζω ότι δεν υπάρχει τέτοιο θέμα από ό,τι κατάλαβα από τον κ. Υπουργό στην προηγούμενη διαδικασία, άρα δεν πρόκειται να σας ρωτήσω κάτι. Ο Υπουργός από ό,τι κατάλαβα το έχει ξεκόψει αυτό το θέμα και δεν πρόκειται να το συζητήσει σε αυτή την χρονική στιγμή και επομένως, δεν έχει καμία αξία να σας το αναφέρω.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): *Ομιλεί εκτός μικροφώνου.*

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Δεν σας άκουσα.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Λέει ο κ. Κουμουτσάκος και έχει δίκιο ότι αυτή τη στιγμή κάνουμε ερωτήσεις προς τους φορείς. Το ίδιο ακριβώς είπα και στον κ. Τάσσο. Επαναλαμβάνω κάτι, το οποίο είναι προφανές και δεν το κάνω, γιατί προσπαθώ να σας διακόψω. Αν θέλετε μπορείτε να πείτε: «Ερωτώ τον κ. τάδε, κ.λ.π.».

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Εγώ θα πω αυτά, που θέλω να πω, κι εσείς με τον κ. Κουμουτσάκο μπορείτε να λέτε τις απόψεις σας, τις οποίες τις σέβομαι. Θα πω, όμως, αυτό που θέλω εγώ να πω.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Πρέπει να είμαστε επί της διαδικασίας. Ζητώ τον λόγο επί της διαδικασίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Την διαδικασία είμαι υποχρεωμένος εγώ να την τηρήσω. Τον λόγο έχει ο κ. Κουμουτσάκος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Συγνώμη, αλλά εγώ δεν έχω ολοκληρώσει.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Να είστε επί της διαδικασίας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Και βέβαια είμαι επί της διαδικασίας. Μιλάω και με σταματάτε, για να δώσετε τον λόγο σε άλλον επί της διαδικασίας; Πού το έχετε διαβάσει αυτό; Σε ποιον Κανονισμό το γράφει αυτό;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Κωνσταντινόπουλε…..

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Πρώτα θα τελειώσω και μετά θα πείτε αυτό, που έχετε να πείτε. Σας παρακαλώ πολύ. Μα τι είναι αυτό το πράγμα;

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Κοιτάξτε να δείτε. Όπως ξέρετε, κύριε Κωνσταντινόπουλε, έχω αυτή τη μικρή εξουσία και αρμοδιότητα να προσπαθώ να κρατήσω τη διαδικασία, την οποία ορίζει ο Κανονισμός της Βουλής. Αυτό που σας είπα, όπως το είπα και στον αγαπητό, κ. Τάσσο, είναι ότι δεν ερχόμαστε να κάνουμε αυτή τη στιγμή κάποιους λόγους και τοποθετήσεις επί της ουσίας του νομοσχεδίου. Είχατε την ευκαιρία και θα την έχετε ξανά. Έχουμε δύο ακόμη συνεδριάσεις, μια στην Επιτροπή και μια στην Ολομέλεια. Σας είπα να κάνετε ερωτήσεις. Αυτό είπα. Δεν είπα κάτι άλλο περίεργο, τη διαδικασία προσπαθώ να κρατήσω, γιατί αυτή είναι η υποχρέωσή μου.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Εντάξει. Πάω τώρα στο επόμενο θέμα που αφορά στην Νομική Υπηρεσία. Σύσταση Επιστημονικού Συμβουλίου, για να γνωμοδοτεί σε ερωτήματα νομικής φύσεως. Δεν ξέρω, ποιος είναι ο αρμόδιος από τους φορείς, απλώς θα τους ρωτήσω όλους, για να μου απαντήσουν σε συγκεκριμένα ερωτήματα.

Πρώτον, η Νομική Υπηρεσία του Υπουργείου Εξωτερικών πόσο κόσμο απασχολεί; Θα ήθελα όποιος από τους φορείς το γνωρίζει, να μου απαντήσει αυτή τη στιγμή πόσους νομικούς απασχολεί;

Δεύτερον, χρειάζεται, κατά την άποψή σας, επιπλέον Επιστημονικό Συμβούλιο, με επτά καθηγητές και δεύτερον, Γραφείο Νομοθετικής Πρωτοβουλίας με τέσσερις θέσεις νομικών συμβούλων; Στηρίζει, δηλαδή, τις διαδικασίες του Υπουργείου Εξωτερικών; Και να μου πείτε αυτή τη στιγμή πόσοι νομικοί βρίσκονται στο Υπουργείο Εξωτερικών;

Τρίτον, θα μου επιτρέψετε να σας κάνω δύο ερωτήσεις, δεν ξέρω, αν θα μπορούσατε να μου απαντήσετε. Υπάρχει ένα θέμα, το οποίο συζητάμε εδώ και πάρα πολλές ημέρες στην Επιτροπή για τα θέματα των δαπανών, απορρήτων. Έχει γίνει μια συζήτηση πάρα πολύ μεγάλη τον τελευταίο καιρό και όλοι θέλουμε να διασφαλίσουμε να υπάρχει διαφάνεια, μη δημοσιοποίηση και να μην υπάρχουν θέματα διαφθοράς. Εσείς, ως Κλάδοι, έχετε καταθέσει μια πρόταση στο Υπουργείο ή στην Ελληνική Βουλή για το πώς θα μπορούσε να γίνεται όλη αυτή η διαδικασία;

Ο Υπουργός φέρνει μια διαδικασία, που αναφέρει, πως οποιαδήποτε δαπάνη από δω και πέρα υπερβαίνει το ποσό των 25.000 ευρώ θα διαβιβάζεται μέσω του Υπουργού Εξωτερικών στη Βουλή. Αυτό θεωρείτε πως είναι προς την σωστή κατεύθυνση; Διασφαλίζει όλες αυτές τις διαδικασίες, που είπαμε νωρίτερα, δηλαδή την μη δημοσιοποίηση, τη διαφάνεια και την μη διαφθορά; Θα θέλαμε να μας απαντήσετε.

Τελειώνω με το θέμα του νόμου 4369. Εμείς καλέσαμε τον κ. Καλομοίρη εδώ, γιατί γίναμε αποδέκτης από μερικούς υπαλλήλους του Υπουργείου Εξωτερικών ότι υπήρξε η αναφορά ότι εκείνοι χρησιμοποιήθηκαν με διαφορετικά μέτρα και διαφορετικά σταθμά από τους υπολοίπους με βάση τον νόμο που είπατε.

ΧΡΗΣΤΟΣ ΚΑΡΑΓΙΑΝΝΙΔΗΣ: *Ομιλεί εκτός μικροφώνου*

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ακούστε λίγο, σας παρακαλώ, τι έχετε πάθει; Κύριε Καλομοίρη, οι διοικητικοί υπάλληλοι αυτοί ισχυρίζονται – και θα θέλαμε να μας το πείτε, άλλωστε, γι' αυτό σας φωνάξαμε εδώ – ότι είχατε συνομιλία με τον κ. Κοτζιά, πάνω στο θέμα αυτό και ο κ. Υπουργός παραδέχθηκε στην συνομιλία του ότι το έκανε αυτό, για να διωχθούν οι δέκα με δεκαπέντε υπάλληλοι που υπάρχουν. Θέλουμε να μας επιβεβαιώσετε, αν υπήρχε τέτοια συνομιλία μαζί σας, με τον Υπουργό και αν σας απάντησε, όπως μας έχει γνωστοποιηθεί από συγκεκριμένους πρώην υπαλλήλους του Υπουργείου Εξωτερικών.

Ολοκληρώνω με μια ερώτηση πάνω σε αυτό το θέμα, όπως ανέφερε και ο κ. Καλομοίρης, αγαπητοί εκπρόσωποι του Υπουργείου Εξωτερικών, θεωρείται ότι είναι δίκαιο το αίτημά τους και ότι αυτοί οι άνθρωποι θα μπορούσαν να υπάρξει αυτό που λέει ο κ. Καλομοίρης, αλλά και το αίτημά τους, ώστε να επιστρέψουν στην υπηρεσία; Θα ήθελα και την δική σας συμβουλή και πρόταση. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Κωνσταντινόπουλο. Εάν συμφωνείτε, θεωρώ ότι η ερώτηση για την επιτροπή των επιστημόνων να απευθυνθεί στον κ. Ζαχαρίου, ως Προέδρου της Ένωσης Εμπειρογνωμόνων και για τα νομικά και τους δικηγόρους στον κ. Μυλωνόπουλο. Όσον αφορά στα άλλα, αποφασίζετε εσείς κατά πόσον μπορείτε ή θεωρείτε ότι μπορείτε να απαντήσετε στον κ. Κωνσταντινόπουλο. Προχωράμε στον κ. Κατσίκη, από τους ΑΝ.ΕΛ..

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε. Η ερώτηση αφορά στο εάν συμφωνούν οι φορείς με την επαναφορά των αφυπηρετησάντων από το Υπουργείο Εξωτερικών, σε εφαρμογή και αναδρομική μάλιστα, του νόμου που προβλέπει και την παράταση στην υπηρεσία κατά 5 έτη – από τα 35 στα 40 έτη – και την επιμήκυνση του ορίου συνταξιοδότησης ως στα 67 έτη. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης, από την Ένωση Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, δεν έχουμε ερώτηση από τη δική μας πλευρά. Ακούσαμε τα αιτήματα των φορέων, θα περιμένουμε την αντίδραση του Υπουργού και ανάλογα θα τοποθετηθούμε στην επόμενη συνεδρίαση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Σαρίδη. Ο κ. Δανέλλης έπρεπε να πάει σε μια άλλη Επιτροπή και με ειδοποίησε ότι δεν έχει καμία ερώτηση. Επομένως, προχωράμε στις ερωτήσεις των Βουλευτών. Πρώτος ο κ. Δαβάκης και ύστερα κ. Καραγιαννίδης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, ο απόηχος των παρεμβάσεων των φορέων, που μας κάνουν την τιμή σήμερα να βρίσκονται εδώ, επιβεβαιώνει την αρχική θέση και του Εισηγητή μας και πολλών εξ ημών ότι πράγματι το νομοσχέδιο αυτό είναι μια αποσπασματική συρραφή διατάξεων, οι οποίες δυστυχώς δεν επιλύουν…

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): *Ομιλεί εκτός μικροφώνου*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κωνσταντινόπουλος έχει δίκιο, έκανα την ίδια παρατήρηση και στον κ. Τάσο και στον κ. Κωνσταντινόπουλο, εάν είναι δυνατόν προχωρήστε στην ερώτηση.

ΑΘΑΝΑΣΙΟΣ ΔΑΒΑΚΗΣ: Ναι, αλλά, πρέπει να κάνω μια σύνδεση. Κύριε Πρόεδρε, είκοσι δύο χρόνια μέσα σ' αυτές τις αίθουσες κάνουμε μια εισαγωγή, μικρή. Να πάμε κατευθείαν σε ξερές ερωτήσεις; Άκουσα τον κ. Ζαχαριάδη, μίλησε για όριο ηλικίας στα 67 έτη, μίλησε για τους δύο πόλους, βαθμολόγιο και μισθολόγιο, ανέφερε κάποιο έγγραφο. Κύριε Υπουργέ, εσείς όπως ξέρουμε – έχουμε κάνει υφυπουργοί – δεν έχουν νομοθετική πρωτοβουλία. Θα έπρεπε να ήταν ο Υπουργός εδώ…

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Θα σας απαντήσω, κ. Βουλευτά.

ΑΘΑΝΑΣΙΟΣ ΔΑΒΑΚΗΣ: Μετά, κύριε Υφυπουργέ. Αναφέρθηκε ότι το νομοσχέδιο θα έπρεπε να έχει ως κύριο μέλημα να εφαρμόσει το βαθμολόγιο των υπαλλήλων. Δηλαδή, όλη αυτή η διελκυστίνδα, βαθμολόγιο και μισθολόγιο, Οργανισμός Υπουργείου και όλα αυτά που συνθέτουν, από ό,τι αποτύπωσα εγώ, μια αταξία στο Υπουργείο Εξωτερικών, μας κάνουν να λέμε ότι το νομοσχέδιο, όπως εμφανίστηκε δια του κ. Υπουργού πριν από λίγες ημέρες, δεν λύνει ουσιαστικά κανένα πρόβλημα. Θα παρακαλούσα, λοιπόν, να περιγράψουν οι αξιότιμοι κύριοι, οι οποίοι σήμερα είναι εδώ, στην Επιτροπή μας, να μας πουν την εμπειρία τους από την μέχρι σήμερα συνεργασία τους με το Κέντρο Ανάλυσης του Υπουργείου Εξωτερικών. Δηλαδή, έχουν συνεργασθεί, έχουν διαβάσει κάποια κειμένων του ΚΑΣ; Τώρα το ΚΑΣ μπορεί να το συγχέουν πολλές φορές με τον Κεντρικό Αρχαιολογικό Συμβούλιο, θα πρέπει να αλλάξει κάτι με το ακρωνύμιο αυτό. Ποιοι μηχανισμοί υπάρχουν για ένταξη των αναλύσεων του ΚΑΣ στη διαδικασία σχεδιασμού μιας πολιτικής και στη σύνθεση περαιτέρω απόψεων, για να διαμορφωθεί, να μορφωθεί μια συγκεκριμένη άποψη; Επίσης, πόση χρήση στατιστικών στοιχείων, που αναφέρθη προηγουμένως, της δράσης του Υπουργείου, κάνουν οι διπλωματικοί υπάλληλοι, όταν βρίσκονται στο εξωτερικό και εκπροσωπούν τη χώρα μας; Είναι συνήθης αυτή η πρακτική;

Άκουσα με πολλή προσοχή τον κ. Κοντουμά, σχετικά με ένα λειτουργικό και απολογιστικό θέμα, το οποίο είπε. Θα ήθελα να ρωτήσω, αυτή η απαίτηση των επτά υπαλλήλων, πού βρίσκεται; Δηλαδή, έχει μπει σε μια διαδικασία και αυτή η παρέμβασή σας έχει σχέση να εισαχθεί ως τροπολογία στο νομοσχέδιο; Και εάν ναι και υπάρχει και η έγκριση, πρέπει να εισαχθεί. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Νικόλαος Φίλης, Γεώργιος Κυρίτσης, Μουσταφά Μουσταφά, Μάκης Μπαλαούρας, Συμεών Μπαλλής, Έφη Γεωργοπούλου - Σαλτάρη, Γιώργος Ντζιμάνης, Νικόλαος Ξυδάκης, Δημήτριος Μάρδας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σάββας Αναστασιάδης, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Συμεών (Σίμος) Κεδίκογλου, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Ευάγγελος - Βασίλειος Μεϊμαράκης, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Σταύρος Τάσσος, Κωνσταντίνος Κατσίκης, Ιωάννης Σαρίδης και Σπυρίδων Δανέλλης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Δαβάκη, τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Κοιτάξτε, επειδή έχει δημιουργηθεί από την προηγούμενη συνεδρίαση ένα θέμα, διαβάζω από τα Πρακτικά όπως ακριβώς τα είπε ο κ. Κωνσταντινόπουλος, «*όπως είπα, κατά τη διάρκεια των συναντήσεών μας με διάφορους φορείς, πρώην και νυν υπαλλήλων του Υπουργείου Εξωτερικών, οι οποίοι έχουν σχέση με αυτό το αντικείμενο, δεχθήκαμε και μας ενημέρωσαν ότι ο κ. Καλομοίρης, ο οποίος δεν είναι στο δικό μας πολιτικό χώρο, είναι στο πολιτικό χώρο του ΣΥ.ΡΙΖ.Α.*» – δεν είναι, τέλος πάντων – «*είχε έρθει σε επαφή για τα θέματα που αφορούσαν στις διατάξεις συνταξιούχων του Υπουργείου Εξωτερικών και τον Υπουργό και είχε τεθεί ένα θέμα και ο κ. Καλομοίρης λέει ότι ο Υπουργός σε συνομιλία μαζί του, του είπε ότι έκανε αυτή τη διάταξη, για να διώξει κάποιους υπαλλήλους*». Λέει ότι ο κ. Καλομοίρης το εμπιστεύθηκε στον Αντιπρόεδρο της ΑΔΕΔΥ. Θα παρακαλούσα να ξεκαθαρίσει ο κ. Καλομοίρης και ο κ. Υπουργός αυτή τη βαριά καταγγελία. Αυτά είπατε, ούτε υπάλληλοι που μας ήρθαν και μας φέρανε χαρτιά ούτε τίποτα τέτοιο. Είπατε ότι ο κ. Καλομοίρης έχει κάνει μια καταγγελία – κατά τα λεγόμενα του κ. Κωνσταντινόπουλου – ότι ο Υπουργός του εμπιστεύθηκε ότι κάνει μια διάταξη, για να διώξει υπαλλήλους. Μάλιστα, ο κ. Κουμουτσάκος είχε πει ακριβώς αυτό, να έρθει και να πει επί τούτου το τι ακριβώς λέει ο κ. Καλομοίρης. Εμείς δεν ακούσαμε κάτι τέτοιο. Από την εισήγηση του κ. Καλομοίρη δεν υπήρξε ούτε βαριά καταγγελία ούτε μας είπε ότι εμπιστεύτηκε ή του εμπιστεύτηκε κάτι ο Υπουργός Εξωτερικών.

Γιατί προσπαθούμε να δημιουργήσουμε εντυπώσεις εκ του μηδενός και όταν δεν μας βγαίνει αυτό, εμφανίζουμε κάποια άλλα χαρτιά, να μας πουν κάποιοι άλλοι υπάλληλοι που μας συνάντησαν εμάς εδώ, ως ΠΑ.ΣΟ.Κ. και τα λοιπά. Να μας απαντήσει ο κ. Καλομοίρης, λοιπόν, εάν αυτή η καταγγελία υπάρχει, δηλαδή ότι του εμπιστεύτηκε ο Υπουργός ότι κάνει αυτήν την διάταξη, για να διώξει υπαλλήλους. Να μας πει αν ισχύει αυτό, για να δούμε ποιος λέει αλήθεια και ποιος όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, αυτή είναι μια πολύ συγκεκριμένη ερώτηση, διότι είχαμε μια σειρά ερωτήσεων, οι οποίες είναι γενικού χαρακτήρα. Υπήρξαν και συγκεκριμένες προς συγκεκριμένους φορείς και άλλες γενικού χαρακτήρα. Επομένως, θα πάμε με την ίδια σειρά και οποιοσδήποτε από τους αξιότιμους Προέδρους και μέλη των φορέων, που έχουμε την τιμή σήμερα να τους έχουμε εδώ, θέλουν να απαντήσουν στα θέματα που μπήκαν, και τα γενικά και τα ειδικά, μπορούν να απαντήσουν. Πριν από αυτό, όμως, τον λόγο έχει η κυρία Τριανταφύλλου, για μια τελευταία ερώτηση.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ, κύριε Πρόεδρε. Να καλωσορίσω κι εγώ όλους όσους είναι εδώ από το Υπουργείο Εξωτερικών και θα κάνω μια γενική ερώτηση. Αναφέρθηκαν οι προσκεκλημένοι μας σε συγκεκριμένα ζητήματα, σε σχέση με τη βαθμολογική κατάταξη, σε σχέση με το συνταξιοδοτικό και τα λοιπά. Επειδή, όπως είπατε, μέσα από αυτά τα δύο θέματα ουσιαστικά υπάρχει ένα αποσπασματικό νομοθέτημα, εάν κατάλαβα καλά, εγώ θα ήθελα να ρωτήσω, επειδή η πείρα και οι γνώσεις σας είναι μεγάλη, τόσα χρόνια εργασίας στο Υπουργείο Εξωτερικών, είναι πάρα πολύ σημαντική για εμάς, θα ήθελα να ακούσω, εάν υπάρχουν πιο συγκεκριμένες προτάσεις, οι οποίες θα βοηθούν στην εύρυθμη λειτουργία του Υπουργείου Εξωτερικών, μιας και όπως είπαμε και στην προηγούμενη συνεδρίαση, το Υπουργείο Εξωτερικών αποτελεί ένα εξαιρετικό και σημαντικό εργαλείο για την αποτελεσματικότερη άσκηση εξωτερικής πολιτικής.

Δεύτερον, σε σχέση με τα επτά άτομα που αναφέρατε και τα οποία είναι απλήρωτα από το 2012, νομίζω ότι είναι σημαντικό για όλους μας να δούμε το ιστορικό. Σε ποιους απευθυνθήκατε; Αν κατάλαβα καλά κάποιοι έχουν πάει και στα δικαστήρια, για να μπορέσουμε πιο αποτελεσματικά να βρούμε μια λύση σε αυτό το ζήτημα.

Τρίτον, επειδή ήμουν και εγώ από τους Βουλευτές που είχα συμφωνήσει με τον κ. Κωνσταντινόπουλο να έρθει ο κ. Καλομοίρης και αναρωτήθηκα πώς είναι τα πράγματα και εάν είναι έτσι, οπωσδήποτε θα πρέπει – δεν χρειάζεται να ξαναδιαβάσω τα πρακτικά, το έκανε ο κ. Καραγιαννίδης – να τοποθετηθείτε, κύριε Καλομοίρη, σχετικά με το πολύ συγκεκριμένο και όχι μόνο βέβαια, ήταν αρκετά ευκρινή τα όσα είπατε σχετικά με τη θέση σας για το συνταξιοδοτικό, αλλά σε σχέση με την καταγγελία αυτή, η οποία είναι ξεκάθαρη και έγινε με πολύ συγκεκριμένο τρόπο από τον προηγούμενο συνάδελφο, τον κ. Κωνσταντινόπουλο. Πρέπει να τοποθετηθείτε. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Κύριε Πρόεδρε, η ερώτηση απευθύνεται στον κ. Παπακωνσταντινίδη, αν κατάλαβα καλά στην τοποθέτησή του είπε ότι το 2009 οι αιτήσεις ήταν 5.000 και το 2016 ήταν 15.000; Από την εμπειρία σας, αυτή η διαφορά, η οποία είναι ιδιαίτερα αξιοσημείωτη, πού μπορεί να οφείλεται; Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα να επαναλάβω ότι υπάρχουν ορισμένες πολύ συγκεκριμένες ερωτήσεις και άλλες που είναι γενικότερες. Θα ξεκινήσουμε με τους φορείς με τη σειρά που τοποθετήθηκαν και βέβαια, θα είναι καλό να απαντήσετε στις συγκεκριμένες ερωτήσεις και στις γενικότερες που έγιναν από τις διάφορες πλευρές, απαντάτε, όπως θεωρείται εσείς δόκιμο. Τον λόγο έχει ο κ. Ιωάννου.

ΔΗΜΗΤΡΙΟΣ ΙΩΑΝΝΟΥ (Πρόεδρος της Ένωσης Διπλωματικών Υπαλλήλων του ΥΠ.ΕΞ.): Κύριε Πρόεδρε, θα ξεκινήσω μιλώντας για το ζήτημα της αφυπηρέτησης με τα 65 ή 67 έτη. Έχω ηθική υποχρέωση να μεταφέρω και να καταθέσω εδώ αίτημα οκτώ συγκεκριμένων συναδέλφων του Διπλωματικού Κλάδου, οι οποίοι αφυπηρέτησαν την 31η Δεκεμβρίου του 2016, οι οποίοι θεωρούν ότι θα μπορούσαν ακόμη να προσφέρουν στην υπηρεσία και όπως μου εξέφρασαν αισθάνονται ένα είδος παραπόνου, διότι, εάν είχε κατατεθεί, είχε συζητηθεί και είχε ψηφιστεί πιο γρήγορα το νομοσχέδιο με τις διατάξεις περί 35ετίας, στα 65 ή στα 67 έτη, αυτοί θα συνέχιζαν για ένα συγκεκριμένο χρονικό διάστημα να υπηρετούν. Απλώς, μεταφέρω το αίτημά τους για μια κατ’ εξαίρεση μεταβατική διάταξη και το παράπονό τους, εκ καθήκοντος.

Όσον αφορά στην ερώτηση του κ. Κωνσταντινόπουλου, σχετικά με το αν το νομοσχέδιο εκσυγχρονίζει το Υπουργείο Εξωτερικών, όταν θα γίνει νόμος, θα ήθελα να πω ότι η ανάγκη του θεσμικού εκσυγχρονισμού έχει γίνει πολύ αισθητή εδώ και πολλά χρόνια στο Υπουργείο Εξωτερικών και έχει επιχειρηθεί κατά καιρούς με τροποποιήσεις και αναμορφώσεις του νόμου λειτουργίας του Οργανισμού, πλην, όμως, δεν επετεύχθη. Είναι γεγονός ότι δεν καταφέραμε να κάνουμε ένα ΥΠΕΞ που να λειτουργεί με έναν τρόπο, ο οποίος θα είναι αποτελεσματικός και θα ανταποκρίνεται στις σύγχρονες αναγκαιότητες, δηλαδή, σε έναν κόσμο που μεταβάλλεται με τρομερή ταχύτητα και μέσα στον οποίο ζούμε.

Αυτό το νομοσχέδιο δεν νομίζω ότι έχει τη φιλοδοξία να πετύχει κάτι τέτοιο. Θα ήθελα να πω, επειδή συμμετέχω στην ομάδα διαμόρφωσης του Οργανισμού, ότι ευελπιστούμε με τον καινούργιο Οργανισμό να πετύχουμε, αν όχι εν τον πλήρη θεσμικό εκσυγχρονισμό, αλλά τουλάχιστον μια πολύ μεγάλη βελτίωση και να κάνουμε ένα πάρα πολύ σημαντικό βήμα. Αυτό το λέω, διότι, δουλεύοντας τώρα στη συγκρότηση του Οργανισμού, διαπιστώνω ότι ο θεσμικός εκσυγχρονισμός είναι σε ένα βαθμό ζήτημα θεσμικού περιβάλλοντος, δηλαδή, θεσμικού πλαισίου, αλλά σε πολύ μεγαλύτερο βαθμό είναι ζήτημα νοοτροπίας και αντιλήψεων και πρέπει και εκεί να εξελιχθούμε. Αυτό δεν ξέρω πώς γίνεται.

Όσον αφορά στο ερώτημα της κυρίας Τριανταφύλλου, που είναι παρεμφερές, θα ήθελα να απαντήσω ότι εμείς τουλάχιστον ως ΕΔΥ στο ζήτημα του Οργανισμού έχουμε κάνει πληθώρα προτάσεων για το νέο Οργανισμό, οι οποίες πιστεύω ότι είναι και ριζοσπαστικές και καινοτόμες. Δεν γνωρίζω ποιες από αυτές θα εισαχθούν στο σώμα του Οργανισμού, πάντως εμείς είμαστε διατεθειμένοι ακόμη και αυτές που δεν θα γίνουν δεκτές να έρθουμε εδώ και να σας ζητήσουμε να πολεμήσετε μαζί μας, για να εισαχθούν, ώστε να δώσουν στον Οργανισμό ένα πραγματικό αναπτυξιακό πνεύμα.

Όσον αφορά στο Γραφείο Νομοθετικής Πρωτοβουλίας, αυτό δεν το έχουμε συζητήσει στην ΕΔΥ, είναι μια προσωπική μου αντίληψη ότι πραγματικά, ίσως θα έπρεπε να υπάρχει. Δεν ξέρω, εάν θα πρέπει να έχει 4 ή να έχει 2 ή να επανδρώνεται περιοδικά από κάποιους συναδέλφους, αλλά νομίζω ότι ένα Γραφείο Νομοθετικής Πρωτοβουλίας, το οποίο θα δίνει δυνατότητα σε νέες ιδέες, που έρχονται μέσα από την εμπειρία μας, να παίρνουν την μορφή νόμων και κατά αυτόν τον τρόπο να προστίθενται στο λειτουργικό Σώμα του Υπουργείου Εξωτερικών και να βοηθούν στη λειτουργία του, το βλέπω θετικά. Είναι μια προσωπική τοποθέτηση.

Όσον αφορά στις απόρρητες δαπάνες, θα σας πω ότι οι απόρρητες δαπάνες είναι κάτι στο οποίο δεν μπορεί να υπάρχει απόλυτη διασφάλιση ποτέ και δεν μπορεί να υπάρχει και απόλυτη διαφάνεια. Γι’ αυτό τον λόγο, λοιπόν, το πώς θα χρησιμοποιηθούν οι απόρρητες δαπάνες και εάν θα πάνε για το σκοπό για τον οποίο έχουν προϋπολογιστεί ή θα πάνε κάπου αλλού που δεν θα έπρεπε, αυτό επαφίεται πραγματικά στον πατριωτισμό και στη συνείδηση του καθενός χειριστή και χρήστη. Οφείλω να πω, όμως, ότι τουλάχιστον με την εισαγόμενη ρύθμιση περιορίζονται λίγο οι δυνατότητες της αυθαίρετης χρήσης και δημιουργούνται μεγαλύτερα περιθώρια διαφάνειας. Με αυτή την έννοια κρίνουμε θετική τη ρύθμιση, ως ΕΔΥ.

Όσον αφορά στο ΕΚΑΣ, θα σας πω την άποψη που έχουμε ως ΕΔΥ, γενικότερα. Δεν ξέρω, εάν διαβάσατε για τους 100 Αμερικάνους διπλωματικούς, οι οποίοι χρησιμοποιούνται στο περίφημο «decent channel» του Αμερικάνικου Υπουργείου Εξωτερικών, εξέφρασαν την αντίθεσή τους στη ρύθμιση του Τράμπ, για τους μουσουλμάνους πολίτες, που εισέρχονται στον χώρο των ΗΠΑ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν είπε για τους μουσουλμάνους, είπε για τους …

ΔΗΜΗΤΡΙΟΣ ΙΩΑΝΝΟΥ (Πρόεδρος της Ένωσης Διπλωματικών Υπαλλήλων του ΥΠΕΞ): Των επτά χωρών. Δεν μπορώ να πω ότι το έργο του ΕΚΑΣ μέχρι σήμερα ήταν ιδιαίτερα παραγωγικό και γόνιμο, όμως, σε αυτό μπορεί να μην φταίνε οι ίδιοι οι άνθρωποι που δούλευαν στο ΕΚΑΣ, μπορεί να φταίμε κι εμείς οι διπλωματικοί υπάλληλοι και γενικά οι υπάλληλοι του ΥΠΕΞ, που δεν προσπαθήσαμε να το αξιοποιήσουμε. Είναι ένα όργανο στα χέρια μας, το οποίο θα μπορεί να είναι παραγωγικό και, για παράδειγμα, θα μπορεί να παίξει και το ρόλο ενός decent channel του Ελληνικού ΥΠΕΞ, όπου θα μπορούν να εκφράζονται απόψεις, οι οποίες δεν είναι οι κυρίαρχες, οι ορθόδοξες απόψεις, αλλά είναι ετερόδοξες, που όμως, μπορεί να δημιουργήσουν γόνιμο προβληματισμό. Οπότε για το ΕΚΑΣ θα έλεγα, ας περιμένουμε και να δούμε.

Επανέρχομαι, πάντως, στην άποψη που εξέφρασα ότι ο προϊστάμενός του θα πρέπει, κατά τη γνώμη μου, να είναι διπλωματικός υπάλληλος.

 Όσον αφορά στην υπηρεσία στατιστικών στοιχείων, όπως προκύπτει από τη διατύπωση του νομοσχεδίου, καταρχήν, θα ήθελα να πω ότι στατιστικά στοιχεία υπάρχουν στο Γραφείο Τύπου και Ενημέρωσης του ΥΠΕΞ. Τα στατιστικά αυτά στοιχεία αντλούνται από όλες τις ελληνικές υπηρεσίες, από το Υπουργείο Οικονομικών, από την ΕΛΣΤΑΤ κ.λπ. και αυτά χρησιμοποιούνται από τους Έλληνες υπαλλήλους. Εγώ τα είχα χρησιμοποιήσει, όταν ήμουν στο εξωτερικό. Το τί χρήση θα τους γίνει και σε τί βαθμό θα χρησιμοποιηθούν και αυτό επαφίεται στη συνείδηση και στην εργατικότητα του Έλληνα υπαλλήλου.

Το άρθρο του νομοσχεδίου, όπως είναι διατυπωμένο, αναφέρεται για στατιστικά στοιχεία του ΥΠΕΞ. Οφείλω να πω και πάλι, χωρίς να έχει καθόλου πολιτικό χαρακτήρα, αλλά ούτε και συντεχνιακό ότι ως ΕΔΥ πολλές φορές, τώρα που προσπαθούμε να κάνουμε διάφορες προτάσεις, διάφορες παρεμβάσεις – και είναι προτάσεις και παρεμβάσεις, οι οποίες ενδεχομένως στενοχωρούν και φέρνουν σε δύσκολη θέση την πολιτική ηγεσία – παρόλα αυτά υπάρχει μια απόλυτη «φτώχεια» στατιστικών στοιχείων, που αφορούν στο ΥΠΕΞ. Με αυτή την έννοια θεωρώ ότι θα είναι και αυτό χρήσιμο.

Σε αυτό το σημείο τελείωσα τις απαντήσεις μου, δεν ξέρω, αν υπάρχει κάτι το οποίο δεν κάλυψα, αλλά θα ήθελα να προσθέσει, ως νομικός διαπρεπής, και η Γενική Γραμματέας του Συλλόγου μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Μπαλαούρας.

ΜΑΚΗΣ ΜΠΑΛΑΟΥΡΑΣ: Κύριε Πρόεδρε, θα ήθελα μια διευκρίνιση από τον προηγούμενο ομιλητή. Είπε ότι μεταφέρει το εύλογο και δίκαιο – κατά τη γνώμη μου και άλλων Βουλευτών – αίτημα οκτώ ανθρώπων, παρακαλώ πολύ να μου διευκρινίσει, αν απλώς το μεταφέρει ή το στηρίζει. Διότι αυτό είναι κρίσιμο.

ΔΗΜΗΤΡΙΟΣ ΙΩΑΝΝΟΥ (Προέδρος της Ένωσης Διπλωματικών Υπαλλήλων του ΥΠΕΞ): Να σας πω κάτι. Επειδή κι εσείς ξέρω ότι προέρχεστε από μαζικούς φορείς και πρέπει να ξέρετε πώς λειτουργούν οι συλλογικές διαδικασίες. Αυτό είναι κάτι που μου ειπώθηκε από έναν από αυτούς χθες προσωπικά και ανέλαβα εγώ προσωπικά την ευθύνη να το μεταφέρω. Δεν μπορώ να πω, αν το στηρίζω ή όχι, αν δεν το έχω συζητήσει με τους συναδέλφους μου.

ΜΑΚΗΣ ΜΠΑΛΑΟΥΡΑΣ: Προσωπικά το στηρίζετε εσείς;

ΔΗΜΗΤΡΙΟΣ ΙΩΑΝΝΟΥ (Προέδρος της Ένωσης Διπλωματικών Υπαλλήλων του ΥΠΕΞ): Εγώ προσωπικά το στηρίζω, ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Η διαδικασία είναι ουσία, κύριε Πρόεδρε και τουλάχιστον αυτή η Επιτροπή μπορεί να εργάζεται ή οφείλει να εργάζεται, βάσει της διαδικασίας. Προστατέψτε μας από δύο δεινά, την μικροφολαγνεία, ένα και δεύτερον, τον σεβασμό της διαδικασίας, όπως προβλέπεται.

Λοιπόν, θα ήθελα να προσθέσω μια ερώτηση προς τον Πρόεδρο της ΕΔΥ. Πού βρίσκεται αυτή τη στιγμή, κατά την άποψή του, η επεξεργασία του Οργανισμού; Πόσο χρόνο χρειάζεται ακόμα, κατά την προσωπική του άποψη, την άποψη της Ένωσης Διπλωματικών Υπαλλήλων, επεξεργασία του Οργανισμού, για να καταλήξει σε ένα τελικό προϊόν;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πάντως, κύριε Κουμουτσάκο, νομίζω θα συμφωνήσετε ότι κάνουμε ό,τι μπορούμε, για να μένουμε μέσα στη διαδικασία.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Ακόμα περισσότερο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει. Τον λόγο έχει ο κ. Ιωάννου.

ΔΗΜΗΤΡΙΟΣ ΙΩΑΝΝΟΥ (Προέδρος της Ένωσης Διπλωματικών Υπαλλήλων του ΥΠΕΞ): Σε αυτό δεν μπορώ να απαντήσω, δεν είμαι σε θέση να δώσω ένα χρονοδιάγραμμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Λιανίδου.

ΕΛΕΝΗ ΛΙΑΝΙΔΟΥ (Γενική Γραμματέας της Ένωσης Διπλωματικών Υπαλλήλων του ΥΠΕΞ): Πάρα πολύ σύντομα και περιεκτικά θα ήθελα να πω ότι οι αναφορές που έκανε ο κ. Κωνσταντινίδης ως προς το αν βοηθάει και στηρίζει την προσπάθεια η πρόταση αυτή του Κανονισμού, δεν μπορεί να απαντηθεί, διότι είναι πολύ αποσπασματικές και περιληπτικές οι προτάσεις. Εκεί θα κριθεί η προσπάθεια στο σύνολο του Οργανισμού που θα είναι και η αναθεώρηση του νόμου πλαίσιο.

Παρόλο του ότι δεν είμαστε μέλη της ΕΔΥ, αλλά αντιθέτως της Ένωσης Διπλωματικών Υπαλλήλων, θα ήθελα να πω σχετικά με το Επιστημονικό Συμβούλιο, το οποίο στηρίζουμε ως αναγκαιότητα ύπαρξης από τη στιγμή που καταργείται το ΕΚΕΜΕ. Θα θέλαμε όμως να πούμε ότι παραδοσιακά, πάντοτε μέσα σε ένα τέτοιο φορέα χάραξης πολιτικής ανάλυσης επεξεργασίας δεδομένων, παρίστανται και πρέσβεις. Η απουσία πρέσβεων τόσο από το ΚΑΣ όσο και από το Επιστημονικό Συμβούλιο δημιουργεί ένα κενό, που νομίζω ότι καλό θα ήταν να συμπληρωθεί τόσο λόγω της εμπειρίας των ανώτατων διπλωματικών υπαλλήλων όσο και της πρακτικής γνώσης των θεμάτων, τα οποία χειρίζονται.

Τέλος, θα ήθελα να αναφέρω σχετικά με τα όρια ηλικίας – για τα οποία πρόσεξα πάρα πολύ τις παρεμβάσεις – η ΕΔΥ στηρίζει το νομοσχέδιο έτσι όπως έρχεται και είναι μια πρόταση, η οποία συνέκλινε αντίθετες απόψεις. Μου κάνει εντύπωση ότι ορισμένοι ζητούν εδώ – και μάλιστα όχι από φορείς που εντάσσονται στο Υπουργείο Εξωτερικών – την αύξηση του ορίου μέχρι τα 67, δεδομένου ότι οι εργαζόμενοι συνήθως ζητούν να φεύγουν εντός των ορίων, τα οποία είχαν προβλεφθεί, όταν ξεκίνησαν ή βρίσκονταν στο μέσον της καριέρας τους. Σαν γυναίκα και ως η μόνη γυναίκα με την συνάδελφό μου, την κυρία Παπακωνσταντίνου, εμείς βεβαίως είμαστε διπλωματικοί, είμαστε γυναίκες καριέρας, επαγγελματίες, αλλά υπάρχουν και πολλές άλλες, οι οποίες έχουν παιδιά, έχουν οικογένεια, είναι διοικητικοί και πιθανότητα να ήθελαν να φύγουν από την υπηρεσία. Όταν ανεβάζουμε απότομα τα όρια από το 60 στο 67 και καταργώντας όλες τις μεταβατικές διατάξεις, οι οποίες δημιουργούνταν και υπήρχαν πριν, δημιουργούνται κάποια συγκεκριμένα προβλήματα και ερωτηματικά.

Επισημαίνω τέλος και θα ήθελα να εισακουστεί αυτή η άποψη με μεγάλη προσοχή ότι πέραν των ζητημάτων της λειτουργίας του Οργανισμού του Υπουργείου Εξωτερικών και της τροποποίησής του υπάρχει ένα οξύ, πολύ σοβαρό πρόβλημα, δηλαδή, το πρόβλημα των νοσηλίων όλων των υπαλλήλων ανεξαιρέτως του Υπουργείου Εξωτερικών, οι οποίοι σήμερα υπηρετούν σε θέση αιχμής, στην πρώτη γραμμή, χωρίς να έχουν καμία ιατροφαρμακευτική φροντίδα και νοσοκομειακή περίθαλψη. Είναι πραγματικά ένα πάρα πολύ οξύ πρόβλημα, για το οποίο επισταμένως θα σας ενημερώσουμε σε ένα δεύτερο στάδιο, διότι θα πρέπει οπωσδήποτε να επιλυθεί. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Υπάρχουν μια σειρά ερωτήσεων για την Νομική Υπηρεσία και βέβαια για τις νέες διατάξεις του νομοσχεδίου. Τον λόγο έχει ο κ. Μυλωνόπουλος.

ΠΑΝΑΓΙΩΤΗΣ ΜΥΛΩΝΟΠΟΥΛΟΣ (Πρόεδρος του Συλλόγου Μελών του Επιστημονικού Προσωπικού της Ειδικής Νομικής Υπηρεσίας του ΥΠΕΞ): Κοιτάξτε, ως προς το θέμα της σύστασης του Επιστημονικού Συμβουλίου – και σας μεταφέρω τώρα την άποψη του συνόλου των μελών – το ζήτημα είναι ότι το θέμα αυτό ανήκει στην διακριτική ευχέρεια και στη σφαίρα των αρμοδιοτήτων του Υπουργού, ο οποίος βάσει των πολιτικών εκτιμήσεων- σταθμίσεων, που γίνονται με βάση τις ανάγκες του Υπουργείου Εξωτερικών, αποφασίζει για αυτά τα θέματα.

Η Νομική Υπηρεσία κάνει την δουλειά της και θα εξακολουθεί να κάνει την δουλειά της, όπως ακριβώς προσδιορίζεται στον Οργανισμό του Υπουργείου Εξωτερικών και συγκεκριμένα, τόσο στο γνωμοδοτικό πεδίο όσο και στο πεδίο της υποστήριξης των θέσεων του Ελληνικού Δημοσίου και τις παράστασης ενώπιον των διεθνών δικαιοδοτικών Οργάνων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ζαχαρίου.

ΣΤΥΛΙΑΝΟΣ ΖΑΧΑΡΙΟΥ (Πρόεδρος της Ένωσης Εμπειρογνωμόνων του Κλάδου Εμπειρογνωμόνων του ΥΠΕΞ): Ευχαριστώ, κύριε Πρόεδρε. Αναφορικά με τις τροποποιήσεις του Οργανισμού οι αλλαγές, όπως έχουν τοποθετηθεί, είναι προς τη σωστή κατεύθυνση.

Ωστόσο, όπως έχουν πει και οι προλαλήσαντες από τους Κλάδους, έχουμε μια πορεία μπροστά μας ως προς το σύνολο της τροποποίησης του Οργανισμού που και σ' αυτό εμείς προσβλέπουμε. Γιατί τα βασικότερα άρθρα, ως προς τις θεσμικές λειτουργίες του Οργανισμού, είναι στο υπόλοιπο πλαίσιο, το οποίο είναι υπό συζήτηση, στη σχετική νομοπαρασκευαστική ομάδα στο Υπουργείο.

Σε αυτό το σημείο πρέπει να επισημάνω ότι εμείς δεν συμμετέχουμε σ' αυτή την ομάδα. Ως εκ τούτου, ο Κλάδος των Εμπειρογνωμόνων δεν έχει εικόνα ως προς την εξέλιξη της τροποποίησης του Οργανισμού. Η τροποποίηση του Οργανισμού δεν είναι ένα νέο ζήτημα, έχει ανοίξει και στο παρελθόν, από το 2011 έγινε μια πρώτη προσπάθεια, η οποία δεν τελεσφόρησε. Ξανά το 2013 υπήρχε μια δεύτερη προσπάθεια για την τροποποίηση του Οργανισμού, η οποία επίσης δεν ολοκληρώθηκε και προσβλέπουμε σε αυτήν την προσπάθεια, ώστε να υπάρχει μια καλύτερη λειτουργία του Υπουργείου τόσο για τους κλάδους όσο και για το λειτουργικό πλαίσιο του Υπουργείου.

Όσον αφορά τώρα στο επιστημονικό στοιχείο, το οποίο αφορά εμάς ως Κλάδος Εμπειρογνωμόνων. Ο Κλάδος Εμπειρογνωμόνων, όπως προανέφερα, είναι εξειδικευμένος επιστημονικός Κλάδος. Είμαστε ένας μικρός Κλάδος. Ενώ έχουμε 134 οργανικές θέσεις, σήμερα υπηρετούν στο Υπουργείο οι μισοί, συγκεκριμένα, 73 σε είκοσι τέσσερις ειδικότητες.

Άρα, είναι πολλά τα αντικείμενα, τα οποία καλύπτει ο καθένας, σε μια εποχή που οι ανάγκες είναι αρκετά αυξημένες. Εκεί υπάρχει ένα θέμα, το οποίο το γνωρίζει πολύ καλά ο Υπουργός, γιατί ο Κλάδος των Εμπειρογνωμόνων αποτελεί την βασική θεσμική μνήμη, αν θέλετε, του Υπουργείου σε επιμέρους θεματικές ενότητες.

Ο επιτελικός Κλάδος μετακινείται, έρχεται στο κέντρο για το όριο που προβλέπεται, μετά θα πάει στις αρχές εξωτερικού, δεν ακολουθείται κάποια συγκεκριμένη κατεύθυνση ως προς την εξειδίκευση, άρα παραμένει στην αρμοδιότητα του Κλάδου των Εμπειρογνωμόνων να διατηρούν μια θεσμική μνήμη στα αντικείμενα ευθύνης τους.

Ο ρόλος μας ως προς το ΕΚΑΣ ή ως προς τη συνδρομή του Κέντρου Ανάλυσης και Σχεδιασμού είναι επικουρικός. Το ΕΚΑΣ είναι ένα αυτόνομο think tank, εσωτερικής εμβέλειας προς τον Υπουργό και στις λοιπές Διευθύνσεις. Όπως είπε και ο κ. Ιωάννου δεν έχει αξιοποιηθεί και δεν αξιοποιείται, ενδεχομένως, αρκετά όσο θα έπρεπε. Αυτό είναι μια πραγματικότητα. Πολλοί από εμάς έχουν συντάξει μελέτες για το ΕΚΑΣ, δεν γνωρίζουμε, αν αυτές οι μελέτες έχουν αξιοποιηθεί, αν έχουν σταλεί στη Βουλή, αν έχει γίνει ανάγνωση αυτών από συναδέλφους και κατά πόσον προβάλλεται η δουλειά αυτή που γίνεται εσωτερικά.

Οι εμπειρογνώμονες υπηρετούν σε πολιτικές διευθύνσεις. Έχουν μια πρακτική λειτουργική παράμετρο και μια επιστημονική παράμετρο. Αυτός ο συνδυασμός μας κάνει πιο flexible στην λειτουργία της καθημερινότητας στο Υπουργείο Εξωτερικών, αλλά και στην επιστημονική συνδρομή, που μπορούμε να παρέχουμε και στο ΕΚΑΣ, αλλά και στην αρμόδια πολιτική διεύθυνση, που υπηρετούμε. Δεν θεωρούμε ότι ο Οργανισμός κινείται σε κακή κατεύθυνση. Είναι μια σωστή τοποθέτηση, μια αναβάθμιση του εσωτερικού φορέα διαβούλευσης και χάραξης πολιτικής. Ως προς τις άλλες τροποποιήσεις για το Νομικό Συμβούλιο, εμείς δεν έχουμε θέσεις επ’ αυτών, δεν είναι κάτι το οποίο απασχολεί τον Κλάδο μας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Παπακωνσταντινίδης από τους Οικονομικούς και Εμπορικούς Διπλωματικούς Υπαλλήλους.

ΛΕΩΝΙΔΑΣ ΠΑΠΑΚΩΝΣΤΑΝΤΙΝΙΔΗΣ (Πρόεδρος της Ένωσης Διπλωματικών Υπαλλήλων Οικονομικών και Εμπορικών Υποθέσεων του ΥΠΕΞ): Ευχαριστώ, κύριε Πρόεδρε. Θέλω να πω, καταρχήν, ότι ούτε εμείς συμμετέχουμε στην ομάδα προετοιμασίας του Οργανισμού. Έχουμε τεκμηριωμένες προτάσεις για την αντιμετώπιση των θεμάτων, που μας αφορούν και θα ήταν ευχής έργο να μπορούσαμε και εμείς να συμμετάσχουμε, ώστε να καταθέτουμε και τις προτάσεις μας και να είμαστε σε ένα συνεχή διάλογο και με την πολιτική ηγεσία φυσικά και με τους υπόλοιπους Κλάδους του Υπουργείου, με τους οποίους, θέλω να τονίσω, ότι έχουμε άριστη συνεργασία. Οι σχέσεις σε όλες τις Πρεσβείες, πιστεύω, είναι αρμονικές μεταξύ των υπαλλήλων και αυτό βοηθάει πολύ στην αντιμετώπιση των προβλημάτων.

Θέλω απλά να επισημάνω και ζητώ συγγνώμη, εάν παρεννοήθηκαν αυτά που είπα. Καταρχήν, οι υπηρεσίες οι δικές μας προς όλους τους επιχειρηματίες παρέχονται δωρεάν. Δεν υπάρχει κανένα κόστος. Είναι όλες μας οι υπηρεσίες δωρεάν. Η σημαντική αύξηση των αιτημάτων και των προβλημάτων, που αντιμετωπίζουμε, οφείλεται στο γεγονός ότι αυτή τη στιγμή, κυρίως, αυτοί οι οποίοι ζουν με την αγωνία τους καθημερινά, γιατί προσπαθούν να επεκταθούν σε ξένες αγορές, είναι οι μικρές και μεσαίες επιχειρήσεις. Οι επιχειρήσεις, οι οποίες βλέπουν πλέον ότι η προσπάθεια να μπουν και σε ξένες αγορές είναι ένα απαραίτητο στοιχείο για την επιβίωσή τους και αυτό κάνει όλο και περισσότερους επιχειρηματίες, συν βέβαια την ευκολία πληροφόρησης, πλέον, διότι μπορείς ηλεκτρονικά να ζητήσεις πληροφορίες, να λάβεις πληροφορίες, να επεξεργαστείς δεδομένα. Όλα αυτά, ωθούν όλο και περισσότερους Έλληνες επιχειρηματίες να αναζητήσουν διεξόδους στο εξωτερικό.

Όσον αφορά δε, στο άλλο θέμα που ανέφερα, ένα σημαντικό κομμάτι της δουλειάς μας, είναι και η προστασία των ελληνικών προϊόντων στο εξωτερικό, διότι δεν αρκεί μόνο να κάνεις κάποιες επιτυχημένες εξαγωγές. Όπως όλοι γνωρίζουμε, πολλά επώνυμα ελληνικά προϊόντα, όταν τοποθετούνται στις αγορές του εξωτερικού, αντιμετωπίζουν αντιγραφές, αντιμετωπίζουν προβλήματα. Ξέρουμε όλοι με τη φέτα τι γίνεται και πόσες προσπάθειες γίνονται για αντιγραφή. Αλλά και άλλων επώνυμων ελληνικών προϊόντων, τα οποία, όταν τοποθετούνται σε μια αγορά, αμέσως εμφανίζονται ανταγωνιστές, οι οποίοι προσπαθούν, πολλές φορές και με αθέμιτες μεθόδους, να αντιγράψουν τα προϊόντα. Και αυτό είναι και μια καθημερινή ασχολία δική μας και ένας καθημερινός αγώνας να μπορέσουμε να παρέμβουμε σε αυτές τις περιπτώσεις και να προστατεύσουμε τα επώνυμα ελληνικά προϊόντα, διασφαλίζοντας έτσι και το καλό όνομα, αλλά και την αποτελεσματικότητα της λειτουργίας των επιχειρήσεων. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Παπακωνσταντινίδη. Τον λόγο έχει ο κ. Ζαχαριάδης από τους Διοικητικούς Υπαλλήλους.

ΗΛΙΑΣ ΖΑΧΑΡΙΑΔΗΣ (Πρόεδρος του Συλλόγου Πτυχιούχων Διοικητικών Υπαλλήλων του ΥΠΕΞ): Ευχαριστώ, κύριε Πρόεδρε. Όσον αφορά στον Οργανισμό κι εμείς δεν συμμετέχουμε στη φάση αυτή. Έχουμε ήδη καταθέσει και στο παρελθόν συγκεκριμένα Υπομνήματα, σε πολλές φάσεις. Εφόσον το σχέδιο ολοκληρωθεί και δοθεί στους Κλάδους, θα καταθέσουμε και εμείς τα σχόλια και τις προτάσεις μας. Ευχής έργο θα ήταν να συμμετείχαμε από την αρχή, αλλά ενδεχομένως να γίνει σε μια δεύτερη φάση αυτό. Δεν το γνωρίζω.

Όσον αφορά στην αναδρομικότητα εφαρμογής του ορίου αφυπηρέτησης, εάν και εφόσον θα μπορούσε να βρεθεί μια σχετική φόρμουλα, ένας τρόπος, δεν θα ήμασταν αρνητικοί, προκειμένου να καλυφθούν κάποιοι συνάδελφοι, οι οποίοι βρίσκονται στην Κεντρική Υπηρεσία και θα δημιουργηθεί μια άνιση μεταχείριση. Εάν και εφόσον συμβεί αυτό, βεβαίως και να αντιμετωπιστεί.

Σε ό,τι αφορά στο 67ο, την αύξηση του ορίου ηλικίας, ούτε την προτείναμε ούτε την επιδιώξαμε εμείς. Έγινε όμως σε όλο το Δημόσιο και προκειμένου να βρεθούμε εμείς στην δυσάρεστη θέση να είμαστε μεταξύ σφύρας και άκμονος, με κάποιο σύστημα, το οποίο θα είναι τα περισσότερα χρόνια υπηρεσίας, με τα ηλικιακά χρόνια μικρότερα και να ενέχει τον κίνδυνο, ένας άνθρωπος να έχει υπηρετήσει πάρα πολλά χρόνια, να αφυπηρετήσει από το Υπουργείο και την Υπηρεσία του, γενικά, στα 59 ή στα 60 και να πρέπει να περιμένει δύο χρόνια, χωρίς σύνταξη, για να πάει στα 62 να την πάρει, δεν γίνεται. Δημιουργεί ένα πρόβλημα και ανθρωπιστικό, αντιλαμβάνεστε.

Γι' αυτό, λοιπόν, από τη στιγμή που το πράγμα οδηγήθηκε εκεί που οδηγήθηκε και ξεφύγαμε από τα 35 χρόνια υπηρεσίας και τα 65 χρόνια για αφυπηρέτηση, που γνωρίζαμε μέχρι τώρα – που μακάρι να είχε διατηρηθεί, αλλά δεν έγινε – τουλάχιστον να υπάρχει ένα ανώτατο όριο αφυπηρέτησης, ξεκάθαρο, το οποίο να είναι το ανώτατο. Επαναλαμβάνω να μην δημιουργεί γκρίζες ζώνες στις ενδιάμεσες κατηγορίες των υπαλλήλων, είτε ανδρών είτε γυναικών. Είναι προφανές ότι οι συνάδελφοι, ως μητέρες, αντιμετωπίζουν πολύ σοβαρότερο το πρόβλημα της αύξησης των ετών υπηρεσίας – είναι δεδομένο αυτό – αλλά να κοιτάξουμε τουλάχιστον και για το μη χείρον. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Ζαχαριάδη. Τον λόγο έχει ο κ. Μητραλέξης, από τον Κλάδο Επικοινωνιών.

ΓΕΩΡΓΙΟΣ ΜΗΤΡΑΛΕΞΗΣ (Πρόεδρος του Συλλόγου Μηχανικών Επικοινωνιών και Πληροφορικής του ΥΠΕΞ): Ευχαριστώ, κύριε Πρόεδρε. Δυστυχώς, ούτε εμείς συμμετέχουμε στην ομάδα εργασίας, αλλά όπως είχε πει και ο κ. Υπουργός, στην προηγούμενη συνεδρίαση, θα πάρει αρκετό καιρό. Επομένως, γι' αυτό γίνεται και αυτό το νομοσχέδιο, για να λύσει κάποια άμεσα προβλήματα.

Αναφορικά με το συνταξιοδοτικό θέμα, συμφωνούμε απόλυτα με τα λεγόμενα του κ. Ζαχαριάδη. Θέλουμε να εφαρμοστεί ό,τι εφαρμόζεται και στους υπόλοιπους δημόσιους υπαλλήλους και να μην υπάρχει κάποια μερίδα που να την πληρώσει. Αναφορικά με την ερώτηση της κυρίας Τριανταφύλλου, που ήταν ιδιαίτερα εποικοδομητική. Η συζήτηση για το βαθμολόγιο, εάν υπάρχουν προτάσεις; Εμείς, όπως είπα και πριν, από τον Ιούλιο του 2016 και οι τέσσερις εμπλεκόμενοι Κλάδοι του ΥΠΕΞ έχουν κοινή πρόταση που έχει υποβληθεί και στην υπηρεσιακή και στην πολιτική ηγεσία. Δυστυχώς, δεν έχει υπάρξει κάποια αντίδραση, παρότι έχουμε προσπαθήσει να αναδείξουμε το δίκαιο του αιτήματός μας. Εάν δεν υπάρχει πρόβλημα στην Επιτροπή, θα μπορούσαμε να υποβάλουμε το κοινό υπόμνημα, την κοινή πρόταση μας, προκειμένου να την έχει και η Επιτροπή. Επίσης, εάν δεν υπάρχει πρόβλημα, να υποβάλουμε μαζί και τη γνωμοδότηση του Νομικού Συμβουλίου του Κράτους, πάνω σε αυτό το θέμα, όπου είναι ένα εμπεριστατωμένο νομικό κείμενο και πραγματικά, αναδεικνύει ότι στην ουσία δεν εφαρμόζεται ο νόμος από το ΥΠΕΞ, ως προς τη βαθμολογική διάρθρωση. Εάν δεν υπάρχει πρόβλημα από το Προεδρείο, μπορούμε να τα καταθέσουμε στη Γραμματεία, για να ενημερωθούν και όλα τα μέλη. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όχι μόνο δεν υπάρχει πρόβλημα, το αντίθετο. Αυτό θα μας βοηθήσει πάρα πολύ, για να δημιουργήσουμε μια ολοκληρωμένη και σφαιρική άποψη. Τον λόγο έχει ο κ. Δερδεμέζης.

ΣΠΥΡΙΔΩΝ ΔΕΡΔΕΜΕΖΗΣ (Πρόεδρος του Συλλόγου Υπαλλήλων του Κλάδου Διοικητικών Γραμματέων του ΥΠΕΞ): Ευχαριστώ, κύριε Πρόεδρε. Τα 67 έτη ως ηλικία συνταξιοδότησης είναι ευπρόσδεκτα, με τη λογική ότι επουλώνουν πολλά προβλήματα που δημιουργούσαν και δημιουργούν τα 35 και 60, ή τα 40 και 62. Πάντα υπάρχει κίνδυνος και περιπτώσεις να μείνει κάποιος χωρίς σύνταξη από την αφυπηρέτησή του για ένα, δύο, έως και τέσσερα χρόνια. Για να συνεπικουρήσω λίγο και τον προβληματισμό της κυρίας Γενικής Γραμματέως της Ένωσης Διπλωματικών Υπαλλήλων, είναι γεγονός – και οι πολιτικοί που νομοθετούν πρέπει να το αναγνωρίσουν αυτό – ότι η απαίτηση των περισσότερων υπαλλήλων για 67 έτη είναι όψιμη και είναι για προφανείς λόγους, για οικονομικούς λόγους. Οπότε, βλέπετε ότι αυτή τη στιγμή αυτή είναι η απαίτηση. Τα 67 χρόνια είναι ευπρόσδεκτα, με αυτή τη λογική. Καταργούν πολλές περιπτώσεις, περιπτωσιολογίες προβληματικές. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Σουφλής, από τους Επιμελητές.

ΓΕΩΡΓΙΟΣ ΣΟΥΦΛΗΣ (Πρόεδρος του Συλλόγου Επιμελητών του ΥΠΕΞ): Ευχαριστώ, κύριε Πρόεδρε. Τέθηκαν από τα μέλη της Επιτροπής, κύριε Πρόεδρε, αρκετά ζητήματα, στα οποία δεν μπορώ να απαντήσω και λόγω της ιδιότητάς μου. Σαν Έλληνας πολίτης έχω άποψη που δεν αφορά στο Σώμα της Επιτροπής. Κάθε νομοσχέδιο, κάθε νομοθέτημα, θεωρώ ότι θα πρέπει να κινείται προς τη σωστή κατεύθυνση και προς μια καλυτέρευση συνθηκών, να επιλύει ζητήματα και ούτω καθεξής. Το συγκεκριμένο θα κριθεί εκ του αποτελέσματος, όπως και όλα τα νομοθετήματα.

Και πριν στην παρέμβασή μου, έθεσα συγκεκριμένα σημεία, τα οποία θα έπρεπε να επιλυθούν ή μπορεί να επιλυθούν στην Ολομέλεια, όταν το νομοσχέδιο έρθει προς συζήτηση. Θα τονίσω και εγώ και προς τον εκπρόσωπο του ΚΚΕ, ότι το 65ο έγινε 67ο με απόφαση της Βουλής των Ελλήνων. Δεν έγινε με πρόταση των συνδικαλιστικών εκπροσώπων του Υπουργείου. Αυτή τη στιγμή είναι Νόμος του Κράτους. Εμείς ερχόμαστε να βελτιώσουμε αυτό που θεωρούμε ότι δεν είναι σωστό.

Υπάρχουν γενικότερες συνταξιοδοτικές διατάξεις, όπου, εάν κάποιος έχει προσληφθεί στο Δημόσιο πολύ νέος – και υπάρχουν και τέτοιες περιπτώσεις ακόμα στο ελληνικό Δημόσιο – θα συνταξιοδοτηθεί στα χαρτιά, αλλά δεν μπορεί να πάρει σύνταξη, εάν δεν έχει συμπληρώσει το 62ο έτος. Να πω, επίσης, στην κυρία Τριανταφύλλου, στην συμπατριώτισσά μου, ότι προτάσεις υπάρχουν πάντα από τους συλλόγους. Στην Ελλάδα είμαστε πλήρεις από προτάσεις, κάθε Έλληνας πολίτης έχει προτάσεις. Οι σύλλογοι του Υπουργείου έχουν προτάσεις και επί των θεμάτων αυτών έχουμε καταθέσει προτάσεις. Σας κατατέθηκε και τώρα στη Γραμματεία. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κοντουμάς.

ΔΗΜΗΤΡΙΟΣ ΚΟΝΤΟΥΜΑΣ (Πρέσβης επί τιμής, πρώην Πρόεδρος ΕΚΕΜ): Ευχαριστώ, κύριε Πρόεδρε. Ευχαριστώ και τον κ. Δαβάκη και την κυρία Τριανταφύλλου για την ακριβή ερώτηση. Όταν ανέλαβα, 24 Οκτωβρίου του 2014, βρέθηκα σε μια πρωτοφανή κατάσταση στο ΕΚΕΜ. Δεν υπήρχε καθαριότητα, υπήρχαν κερδισμένες αγωγές από τον ιδιοκτήτη για έξωση και χρειάστηκε πολλή διπλωματική ικανότητα, την οποία κάποτε είχα, για να μπορέσω να τον πείσω – όπως και το Υπουργείο – ότι κάτι πρέπει να κάνει, ώστε να μην βρεθούν τα πράγματα του Δημοσίου στο δρόμο της οδού Ξενοφώντος. Τέλος πάντων, αυτό το καταφέραμε. Αργότερα, η ΔΕΗ μας έκοψε το ηλεκτρικό ρεύμα, αλλά το ξεπεράσαμε και αυτό.

Η κατάσταση ως προς τα φυσικά πρόσωπα θέλω να σας πω ότι οι περισσότεροι βρίσκονται στα δικαστήρια με τη γνωστή απεργία των δικηγόρων και τις καθυστερήσεις που υπάρχουν. Αυτή τη στιγμή, αναγκαστήκαμε και κάναμε ένα εξώδικο, στο οποίο μετείχα για πρώτη φορά. Επειδή νομικά και τυπικά το ΕΚΕΜ υφίσταται ακόμα, έκανα εξώδικο εγώ, ο Κοντουμάς εναντίον του εαυτού μου, μεταξύ άλλων. Με ό,τι οξύμωρο αυτό σημαίνει. Είμαστε λίγο πιο διστακτικοί και εγώ περισσότερο, τελειώνοντας μια καριέρα 35 ετών, συν μερικά έτη συνταξιοδότησης, να κάνω αγωγή κατά του Υπουργείου Εξωτερικών, το οποίο σέβομαι. Από τα χρήματα που πήραμε στις 24 Οκτωβρίου του 2014 μέχρι τώρα, μπορώ να πω ότι πήραμε 137.000 ευρώ τον Μάιο του 2015, ύστερα από αγώνα που άρχισε από το φθινόπωρο του 2014, με πρωτοφανείς καθυστερήσεις και γραφειοκρατικές απαιτήσεις από όλα τα σώματα και του Υπουργείου και του Γενικού Λογιστηρίου του Κράτους. Καταφέραμε και πήραμε 137.000 ευρώ, όπου τα 65.000 έφυγαν γιατί υπήρχαν οφειλές στη ΔΟΥ και στο ΙΚΑ. Τα υπόλοιπα τα μοίρασα βάση μιας δίκαιης κατανομής, σε όλους τους άλλους, πλην εμού. Θεώρησα ότι θα ήταν ανήθικο εγώ, που μόλις πήγα, να πάρω χρήματα. Όπως σας είπα, υπάρχουν άνθρωποι που έχουν βιοποριστικό πρόβλημα. Νεότερα, πέρυσι πήραμε άλλες 90.000 ευρώ, οι οποίες μοιράστηκαν κατά ισομερή τρόπο, όχι ίσο, ισομερή. Οι 183.000 ευρώ που αυτή τη στιγμή μας οφείλει το Υπουργείο είναι το υπόλοιπο των παλαιότερων οφειλών, οι οποίες είναι μαζεμένες. Οι οφειλές από ένα διάστημα και πέρα σταμάτησαν να υπάρχουν, γιατί το ΕΚΕΜ αποθηκεύτηκε. Άνευ υπαλλήλων, με ένα Πρόεδρο του Δ.Σ. και έναν Γενικό Διευθυντή να μάχεται σαν Δον Κιχώτης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πολλά ενδιαφέροντα παράδοξα μας είπατε. Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΥΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε. Εσείς, το 2014 που αναλάβατε μαζί με τους συναδέλφους σας, ήσασταν ως μετακλητοί, ως αποσπασμένοι; Τι σύμβαση είχατε με το ΕΚΕΜ;

ΔΗΜΗΤΡΙΟΣ ΚΟΝΤΟΥΜΑΣ (Πρέσβης επί τιμής, πρώην Πρόεδρος ΕΚΕΜ): Παλαιότερα, βάσει του ιδρυτικού του νόμου, το ΕΚΕΜ είχε επταμελές Δ.Σ., Επιστημονικό Συμβούλιο από το οποίο πέρασαν όλοι, πολιτικοί, δημοσιογράφοι και τα λοιπά. Αυτό δεν δούλεψε ή δούλεψε εκείνα τα χρόνια, από το 2014 και πέρα αποφασίστηκε βάση κάποια νομικής κατασκευής, προφανώς, να υπάρξουν πέντε μέλη του Δ.Σ., οι οποίοι να είναι υπηρεσιακοί. Έτσι επελέγην και εγώ ως έχοντας μια μακρά εμπειρία στα ευρωπαϊκά, όχι όμως υπηρεσιακός, γιατί ήμουν πια σε σύνταξη. Τα υπόλοιπα μέλη του Δ.Σ. είναι υπηρεσιακοί, δηλαδή συνάδελφοι που υπηρετούν. Το θέμα είναι ότι οι ανανεώσεις από εξάμηνα σε εξάμηνα, σε τρίμηνο, γίνονται με απόφαση του κ. Κοτζιά, δημοσιεύονται στην Εφημερίδα της Κυβερνήσεως. Με αυτό τον τρόπο διοριστήκαμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του ΚΚΕ): Ευχαριστώ, κύριε Πρόεδρε. Θα ήθελα να ρωτήσω τι περιουσιακά στοιχεία έχει το ΕΚΕΜ και αυτά πού περιέρχονται;

ΔΗΜΗΤΡΙΟΣ ΚΟΝΤΟΥΜΑΣ (Πρέσβης επί τιμής, πρώην Πρόεδρος ΕΚΕΜ): Ευχαριστώ για την ερώτηση. Τα περιουσιακά στοιχεία είναι πολλά καρεκλοπόδαρα, γραφεία που είναι σε φέτες, μεγάλη βιβλιοθήκη, έπιπλα, υπολογιστές και ό,τι έχει στο μυαλό του ο καθένας. Δεν υπάρχουν ακίνητα και υπάρχουν 0,34 ευρώ στον τελευταίο λογαριασμό, τα οποία βάσει του νόμου θα παραχωρήσει στο Κράτος. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καλομοίρης.

ΓΡΗΓΟΡΙΟΣ ΚΑΛΟΜΟΙΡΗΣ (Μέλος της Εκτελεστικής Επιτροπής της ΑΔΕΔΥ): Ευχαριστώ, κύριε Πρόεδρε. Κλήθηκα εδώ, ως εκπρόσωπος της ΑΔΕΔΥ, για να καταθέσω τις απόψεις μας σχετικά με το σχέδιο νόμου και αυτό έκανα. Σε ό,τι αφορά στο ερώτημα που τέθηκε από ορισμένους Βουλευτές, δεν έχω κάνει καμία καταγγελία για τον Υπουργό Εξωτερικών με αυτό το περιεχόμενο. Είναι σαφές. Η επικοινωνία μου, ως εκπροσώπου της ΑΔΕΔΥ, με τον Υπουργό Εξωτερικών έγινε παρόντων και άλλων πέντε μελών της Εκτελεστικής Επιτροπής, ήμασταν μια εξαμελής αντιπροσωπεία. Αυτά που μας είπε ο Υπουργός, τα μεταφέραμε τους ενδιαφερόμενους συναδέλφους, οι οποίοι ειρήσθω εν παρόδω είναι αυτοί, που απευθύνθηκαν στην ΑΔΕΔΥ, το Δ.Σ. του Διοικητικού από την χαμηλή υπαλληλία, οι οποίοι πλήττονται μαζί με άλλους από τις ανατροπές που έγιναν από την σημερινή Κυβέρνηση, αλλά και από τις προηγούμενες κυβερνήσεις.

Σε ό,τι αφορά, λοιπόν, στην επικοινωνία μας με τον Υπουργό, υπάρχουν ανακοινώσεις, υπομνήματα, τα έχω εδώ στα χέρια μου και όποιος θέλει μπορεί να τα δει ή μπορεί να μπει στην ιστοσελίδα της ΑΔΕΔΥ, μιας και έχουν αναρτηθεί εκεί. Δεν υπάρχει πουθενά και προς κανέναν καταγγελία για το ότι δήθεν είπε αυτά ο Υπουργός σε έμενα. Αυτά, δηλαδή, που άκουσα να διαβάζονται εδώ, από πρακτικά, σήμερα. Εμείς επανήλθαμε προς τον Υπουργό και τον Υφυπουργό απαιτώντας να υλοποιηθεί η δέσμευση που έδωσε στην συνάντηση που αναφέρθηκα ότι βλέπει δίκαιο το αίτημα και θα κάνει από την πλευρά του αυτό, που οφείλει να κάνει, για την επίλυσή του.

Η σχετική διάταξη ψηφίστηκε 27 Φεβρουαρίου, για την αυτοδίκαιη απόλυση στο 67ο έτος. Μετά από περίπου ένα μήνα απευθυνθήκαμε στην ηγεσία του Υπουργείου απαιτώντας να είναι ισότιμη η μεταχείριση, η αντιμετώπιση και των υπαλλήλων του Υπουργείου Εξωτερικών, δηλαδή να μην εξαιρεθούν, όχι από την ευνοϊκή ρύθμιση, γιατί δεν την θεωρήσαμε ευνοϊκή, την θεωρήσαμε καταστροφική. Έχουμε κάνει τα επτά τελευταία χρόνια, έξι μήνες απεργία, 120 εργάσιμες μέρες, έχουμε χάσει τις αποδοχές μισής χρονιάς, οι δημόσιοι υπάλληλοι διεκδικώντας να μην ανέβουν τα όρια ηλικίας συνταξιοδότησης, να μην μειωθούν οι συντάξεις, να μην υπάρξει αυτή η επιδείνωση σε ό,τι αφορά στις προϋποθέσεις, στους όρους συνταξιοδότησης των εργαζομένων στο Δημόσιο και στον Ιδιωτικό τομέα.

Επομένως, δεν διεκδικούμε το 67ο έτος της ηλικίας να ισχύσει για όλους. Εμείς διεκδικούσαμε – και ο κ. Αμανατίδης το γνωρίζει καλά ως πρώην συνδικαλιστής στην Πρωτοβάθμια Εκπαίδευση – πλήρη σύνταξη για τους εκπαιδευτικούς, για παράδειγμα, με τριάντα χρόνια υπηρεσίας, χωρίς όριο ηλικίας, επειδή οι εκπαιδευτικοί στη χώρα μας, εδώ και δεκαετίες, διορίζονταν στα 35 και στα 40 τους χρόνια. Μερικοί απ' αυτούς και σε μεγαλύτερη ηλικία χωρίς να κατορθώνουν να συμπληρώνουν ούτε καν 30 χρόνια υπηρεσίας. Εμείς διεκδικούσαμε να παραμείνουν τα 35 χρόνια υπηρεσίας για όλο το Δημόσιο, πλην του χώρου της Εκπαίδευσης, με το 65ο έτος ως ανώτατο όριο για συνταξιοδότηση, αφυπηρέτηση. Υπήρξαν, βέβαια, αυτά που υπήρξαν και είναι γνωστά σε όλους και δεν θα επιμείνω.

Ο κ. Υπουργός μας δέχτηκε στις 12 Απριλίου, μία εβδομάδα αφότου του απευθυνθήκαμε εγγράφως. Έγινε η συζήτηση, για την οποία υπάρχουν τα γραπτά. Δεν υπάρχει καμία αναφορά σε οτιδήποτε, σε σχέση με αυτά που ρωτήθηκαν, ότι υποτίθεται ότι γίνονται αυτά για να διωχθούν οι μη αρεστοί – απ’ ότι κατάλαβα – και, δήθεν, ότι αυτό το είπα εγώ σε κάποιους. Ποτέ δεν το είπα σε κανέναν. Δεν το έγραψα και είμαι αυτός που συντάσσει τα έγγραφα της ΑΔΕΔΥ και είναι έγγραφα επίσημα.

Επανήλθαμε στις 31 Μαΐου, ζητώντας να υλοποιηθεί αυτή η δέσμευση. Επανερχόμαστε και σήμερα σε αυτό το αίτημα, το οποίο θεωρούμε δίκαιο και αυτονόητο, χωρίς να εμπλεκόμαστε σε οποιαδήποτε παραταξιακή ή κομματική αντιπαράθεση. Δεν τους γνωρίζουμε τους συναδέλφους που αδικούνται, σε σχέση με όλο το Δημόσιο, καθώς υποχρεώθηκαν λόγω της καθυστέρησης ψήφισης εναρμόνισης του Οργανισμού, αλλά και όχι πλήρους εναρμόνισης με τα ισχύοντα στο Δημόσιο και παλεύουμε ως ΑΔΕΔΥ για να ανατραπούν οι αντισυνταξιοδοτικοί νόμοι και γενικότερα αυτές ρυθμίσεις που οδηγούν σε αυτή την αδικία.

Θα μπορούσε κανείς να συζητήσει, το να υποχρεωθούν κάποιοι να οδηγηθούν σε μία αξιοπρεπή σύνταξη, εάν, παράλληλα, υπήρχε μέριμνα για κάλυψη των αναγκών από το αναγκαίο μόνιμο προσωπικό. Η κυρία Γεροβασίλη δήλωσε πριν από την εβδομάδα ότι θα γίνουν 2.500 διορισμοί σε όλο το Δημόσιο για το 2017, με την αναλογία 1 προς 4, και με 10.000 συνταξιοδοτήσεις το 2016. Ενδεχομένως, να γίνει κάποια εξαίρεση στο χώρο της Υγείας, όπου μπορεί να γίνουν κάποιες εκατοντάδες διορισμοί παραπάνω. Εσείς είστε εδώ να τα επιβεβαιώσετε ή όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Θέλω να ευχαριστήσω τους εκπροσώπους των Σωματείων, τα οποία δραστηριοποιούνται στο χώρο του Υπουργείου Εξωτερικών. Χαίρομαι που ακούω ότι θα πάτε για Ομοσπονδία και είστε σε αυτές τις διαδικασίες. Η παρέμβασή μου έχει να κάνει σε ό,τι αφορά στο ΕΚΕΜ. Με το παρόν νομοσχέδιο το Ελληνικό Δημόσιο είναι ο καθολικός διάδοχος του ΕΚΕΜ. Αυτά τα χρήματα, λοιπόν, προβλέπονται. Αυτό σημαίνει ότι αναλαμβάνει το Ελληνικό Δημόσιο και τα χρέη του ΕΚΕΜ προς εσάς. Ωστόσο, δεν μπορώ να μην πω ότι το ΕΚΕΜ την περίοδο 2012-2013, που είναι Νομικό Πρόσωπο Ιδιωτικού Δικαίου, πέρασαν, περίπου 3,5 εκατομμύρια ευρώ.

Τα θέματα που τέθηκαν και έχουν τεθεί και στον κ. Υπουργό σε σχέση με το βαθμολόγιο, υπάρχει ρητή δέσμευση του Υπουργού Εξωτερικών και του Υπουργείου ότι αυτά θα αντιμετωπιστούν συνολικά στον Οργανισμό, ο οποίος θα κατατεθεί. Από την αρχή έγινε μία προσπάθεια να εκμαιευτεί ότι αυτό το νομοσχέδιο είναι αποσπασματικό. Εμείς ποτέ δεν είπαμε ως πολιτική ηγεσία ότι αυτό είναι το ευρύτερο και μέσα σε αυτό εξαντλείται η αποσπασματικότητα. Αυτό το νομοσχέδιο θέλει να αντιμετωπίσει, αν το καταφέρνει ή όχι. Είπαμε από την αρχή ότι θέλουμε την πληρέστερη επιστημονική τεκμηρίωση των θέσεων της Ελλάδας, την ανάγκη προσαρμογής στις Ευρωπαϊκές Οδηγίες, όπως τέθηκε από τους φορείς και, βεβαίως, τη διευθέτηση διοικητικών εκκρεμοτήτων.

Με αυτά τα άρθρα το πετυχαίνει το νομοσχέδιο; Όπως βγαίνει από την τοποθέτηση των φορέων, ναι. Δεν προκύπτει αποσπασματικότητα πάνω σε αυτά, που θέλει το νομοσχέδιο να λύσει. Αποσπασματικό θα ήταν, αν στο στόχο που βάζουμε, το ΚΑΣ δεν το λύνει αυτό και χρειάζεται και κάτι ακόμα. Τότε είναι αποσπασματικό. Έχουμε πει ότι είναι η αρχή των θεσμικών μεταρρυθμίσεων που θέλουμε να γίνουν στο Υπουργείο Εξωτερικών. Απ’ αυτή την άποψη, η αποσπασματικότητα δεν υπάρχει.

Σήμερα, στην Επιτροπή καταρρίφθηκε η δημιουργία εντυπώσεων, η οποία προσπάθησε να γίνει την προηγούμενη φορά, σε σχέση με αυτά που είπε ο κ. Καλομοίρης. Καλό είναι καμιά φορά να παραδεχθείτε ότι αυτό είναι σωστό. Δεν είναι ανάγκη να προσπαθείτε να κάνετε αντιπολίτευση για την αντιπολίτευση και να υπάρχει μία καταστροφολογία.

Σε ό,τι αφορά στην αναδρομικότητα, το Νομικό Συμβούλιο του Κράτους, αλλά και το Συμβούλιο της Επικρατείας έχουν αποφασίσει. Ειδικά, το Νομικό Συμβούλιο του Κράτους γνωμοδοτεί ομόφωνα ως εξής: «*οι διατάξεις των άρθρων 35 και 59 του ν.4369/2016 δεν εφαρμόζονται στους υπαλλήλους του Υπουργείου Εξωτερικών, για τους οποίους εξακολουθούν να ισχύουν οι ειδικές διατάξεις του Οργανισμού του Υπουργείου Εξωτερικών, που ρυθμίζουν κατά τρόπο αυτοτελή και λεπτομερειακό τα θέματα της αποχώρησης των υπαλλήλων αυτών από την Υπηρεσία λόγω ορίου ηλικίας και συμπλήρωσης 35ετίας*».

Όσο για κάποια άλλα θέματα που τέθηκαν σε σχέση με την αναδρομικότητα, νομίζω ότι υπάρχει ένα οξύμωρο. Όταν θεωρείς ότι αυτή η διάταξη είναι καταστροφική, δεν ζητάς να υπάρχει αναδρομική ισχύ και να ενταχθείς σε αυτή τη διάταξη. Ωστόσο, κατά την άποψή μας, η αναδρομικότητα νομίζουμε ότι δημιουργεί διακρίσεις του τύπου, γιατί από 31/12/2015 και όχι πιο μπροστά ή πιο μετά. Υπάρχουν θέματα, που θα αντιμετωπιστούν στον Οργανισμό, όπως αυτά που ακούστηκαν για το βαθμολόγιο. Ειδικά οι νομοτεχνικές βελτιώσεις θα κατατεθούν και θα τις έχουμε στην απογευματινή συνεδρίαση. Είμαστε σε συνεννόηση με τη Γενική Γραμματεία της Κυβέρνησης.

Να ευχαριστήσω για ακόμη μια φορά τους εκπροσώπους και θεωρώ ότι έγινε μία γόνιμη συζήτηση. Νομίζω ότι η Επιτροπή έλαβε γνώση. Η εκτίμησή μου είναι ότι μπορούμε να προχωρήσουμε. Ευχαριστώ για ακόμη μία φορά τα Διοικητικά Συμβούλια για την τοποθέτηση που έκαναν και τη θετική τους συμβολή, τόσο στις παρούσες διατάξεις όσο και στις μελλοντικές, που θα είναι για τον Οργανισμό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ξυδάκης.

ΝΙΚΟΣ ΞΥΔΑΚΗΣ: Θα ήθελα να θέσω υπόψη της Επιτροπής, των συναδέλφων και του Προεδρείου, ότι προσεκλήθη το ΕΚΕΜ, το οποίο διαλύεται. Μήπως θα ήταν δυνατόν, έστω και για μία μικρή εξέταση να προσκληθεί το προσωπικό του μετασχηματιζόμενου ΕΚΑΣ σε ΚΑΣ, για να πάρουμε και μία βοηθητική εικόνα, ποια εμπειρία υπήρχε αυτά τα χρόνια που εργαζόταν σε σχέση με τον Οργανισμό; Θα ήταν χρήσιμη η προσθήκη της εμπειρίας.

Θα ήθελα να ρωτήσω, κυρίως, τα στελέχη του Υπουργείου Εξωτερικών και την Ένωση Διπλωματικών Υπαλλήλων, που έχουν την εμπειρία και της υπηρεσιακής και της τεχνογνωστικής λειτουργίας της συσσώρευσης μιας τεχνογνωσίας μέσα στο Υπουργείο Εξωτερικών – επειδή αναπτύχθηκε μια συζήτηση εδώ χωρίς τη συμμετοχή σας – εάν θα ήταν χρήσιμο η συγκρότηση του ΚΑΣ και η επιλογή και των διευθυντών και του επιστημονικού προσώπου να γινόταν από μια μικτή επιτροπή απαρτιζόμενη και από στελέχη του Υπουργείου και από εξωτερικούς ακαδημαϊκούς παράγοντες, ώστε να προσέδιδε και κύρος και διακομματικότητα και μια διαχρονικότητα στον όλο θεσμό. Πώς το κρίνετε εσείς αυτό;

Δεύτερον, θα ήθελα να ρωτήσω τους επιφανείς νομικούς του Υπουργείου Εξωτερικών και τον κ. Μυλωνόπουλο που προΐσταται, ίσως, της μιας από τις πιο διακεκριμένες νομικές υπηρεσίες του Ελληνικού Κράτους, της Ειδικής Νομικής Υπηρεσίας για τις ευρωπαϊκές υποθέσεις, να μάθω την εκτίμησή τους. Το πρώτο είναι ένα εμπειρικό στοιχείο. Πόσο νομοθετικό έργο παράγει το Υπουργείο Εξωτερικών ανά Κοινοβουλευτική Περίοδο ή ανά Κοινοβουλευτική Σύνοδο, για να το ξέρουμε;

Δεύτερον, εάν, κατά τη γνώμη σας, είναι χρησιμότερο να συγκροτηθεί ένα Σώμα Μονίμων Νομικών ή ένα Σώμα Μετακλητών Νομικών, που να βοηθά τον εκάστοτε Υπουργό κατά την κατάρτιση του πολιτικού νομοθετικού έργου;

Τρίτον, που αφορά ένα πολυσυζητημένο θέμα για την αποχώρηση στα 67 έτη, αλλά έχει να κάνει περισσότερο με τους υπαλλήλους του Υπουργείου Εξωτερικών, οι οποίοι είναι σε μια ιδιομορφία έχοντας αυτό το περίπλοκο καθεστώς με τις διαρκείς αποστολές και τις μεταθέσεις στο εξωτερικό. Θα ήταν, λοιπόν, σωστό κατά τη γνώμη σας, τουλάχιστον, οι διπλωματικοί και τα άλλα στελέχη μετά το 65ο έτος να παραμένουν στο κέντρο, ώστε να αποσυμφορείται η ιεραρχία; Να μην έχουμε, δηλαδή, αυτό το μποτιλιάρισμα στην κορυφή και να παραμένουν στο κέντρο, που θα είναι πάρα πολύ χρήσιμη, κατά τη δική μου άποψη και εμπειρία, η γνώση τους και η σοφία τους και θα μπορούν να προΐστανται Διευθύνσεων και Γενικών Διευθύνσεων και να αναβαθμίζεται και η κεντρική υπηρεσία; Θα ήθελα την εκτίμησή σας πάνω σε αυτό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Προς επίρρωση αυτών που λέει ο κ. Ξυδάκης ήθελα να κάνω τη διευκρίνιση ότι δεν νομοθετεί η Νομική Υπηρεσία, για να έχει τα στοιχεία. Το γραφείο του Υπουργού έχει τη νομοθετική πρωτοβουλία και αυτό νομοθετεί παντού.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ιωάννου.

ΔΗΜΗΤΡΙΟΣ ΙΩΑΝΝΟΥ (Πρόεδρος της Ένωσης Διπλωματικών Υπαλλήλων του ΥΠΕΞ): Θα απαντήσω στις δύο ερωτήσεις που τέθηκαν. Πρώτον, με μεγάλη μας χαρά θα βλέπαμε τη συμμετοχή των διπλωματικών σε ένα οποιοδήποτε όργανο, που θα έχει σχέση με την αποτελεσματικότερη λειτουργία του Υπουργείου Εξωτερικών και ειδικότερα, το Κέντρο Ανάλυσης και Σχεδιασμού και γενικά με την αξιοκρατία και με τη διαφανή λειτουργία του Υπουργείου.

Άλλωστε, όταν αποφασίζει ο οποιοσδήποτε Υπουργός, στην πραγματικότητα, δεν αποφασίζει μόνος του τις περισσότερες φορές, αλλά έχει μια ομάδα συμβούλων, που τον συμβουλεύουν και τον «επηρεάζουν». Καλύτερα, λοιπόν, αυτό να είναι ένα θεσμοθετημένο όργανο και άρα σε αυτό συμφωνούμε.

Σχετικά με το θέμα 65 ή 67, οι επετηρίδες είναι κάπως σαν τις δημογραφικές πυραμίδες, που έχουν οι κοινωνίες και έχουν διάφορα προβλήματα. Καμία επετηρίδα και ειδικά μία επετηρίδα σε έναν Οργανισμό, που η ιεραρχία έχει πολύ μεγάλη σημασία, δεν μπορεί να εξελίσσεται ομαλά και με αρμονικό τρόπο, ώστε να είναι όλοι ευχαριστημένοι. Ας μην κρύψουμε, ότι γενικά το ζήτημα της 35ετίας είναι κάτι που δημιουργεί ένα είδος «ταξικού πολέμου» στο Κλάδο των Διπλωματών. Εγώ πιστεύω ότι αυτό είναι κάτι που σαν Κλάδος θα πρέπει να το αποφύγουμε.

Δεν μπορώ να σας πω την άποψη της ΕΔΥ γι’ αυτό που λέτε, γιατί δεν το έχουμε συζητήσει και πρέπει να το συζητήσουμε, για να πω κάτι ακριβοδίκαιο. Εάν όμως θέλετε την προσωπική μου άποψη, δεν βλέπω και πολύ σημαντικό πράγμα από τα 65 στα 67 να λέμε ότι αυτός που πάει στα 65 θα γυρίζει την άλλη ημέρα στο εσωτερικό και θα υπηρετεί. Νομίζω ότι αυτό θα δημιουργεί περισσότερες περιπλοκές και χαώδεις καταστάσεις. Αυτό θα μπορούσα να το πω, εάν ήταν όπως σε διάφορα Υπουργεία Εξωτερικών άλλων χωρών, όπου υπάρχει η δυνατότητα να έχει ο υπάλληλος το δικαίωμα, εάν θέλει, να παραμείνει μέχρι τα 70 έτη από τα 67, δηλαδή να μην αφυπηρετήσει στα 67, αλλά να αφυπηρετήσει στα 70.

Σε αυτή την περίπτωση, νομίζω ότι δεν θα έπρεπε να υπηρετεί στο εξωτερικό, αλλά στο εσωτερικό, όπως και οι 4 αστέρων Στρατηγοί του Αμερικάνικου Ναυτικού ή Στρατού, αν θέλουν μετά την αφυπηρέτησή τους, μπορούν να επανέλθουν, αλλά δεν θα είναι πια αρχηγοί του στρατού, θα είναι διευθυντές σε αποθήκες. Αυτό το πράγμα, λοιπόν, θα μπορούσε να γίνει, αλλά μετά τα 67 έτη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Μυλωνόπουλος.

ΠΑΝΑΓΙΩΤΗΣ ΜΥΛΩΝΟΠΟΥΛΟΣ (Πρόεδρος του Συλλόγου Μελών του Επιστημονικού Προσωπικού της Ειδικής Νομικής Υπηρεσίας του ΥΠΕΞ): Ως εκ του είδους και της φύσεως των αντικειμένου της Ειδικής Νομικής Υπηρεσίας και ειδικότερα του Τμήματος Ευρωπαϊκού Δικαίου, η συμμετοχή της Νομικής Υπηρεσίας και η επιμέλεια αφορά στα κυρωτικά νομοσχέδια, που προετοιμάζει το Τμήμα Διεθνούς Δικαίου. Αυτή είναι η απάντησή μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να ευχαριστήσω τους εκπροσώπους των φορέων, που μας κάνατε μεγάλη τιμή με την παρουσία σας και νομίζω ότι φεύγουμε όλοι πολύ καλύτερα ενημερωμένοι για την εξαιρετική δουλειά, που κάνουν οι υπάλληλοι του Υπουργείου Εξωτερικών.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Νικόλαος Φίλης, Γεώργιος Κυρίτσης, Μουσταφά Μουσταφά, Μάκης Μπαλαούρας, Συμεών Μπαλλής, Έφη Γεωργοπούλου - Σαλτάρη, Γιώργος Ντζιμάνης, Νικόλαος Ξυδάκης, Δημήτρης Μάρδας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Συμεών (Σίμος) Κεδίκογλου, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Ευάγγελος - Βασίλειος Μεϊμαράκης, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Οδυσσέας Κωνσταντινόπουλος, Ανδρέας Λοβέρδος, Σταύρος Τάσσος και Κωνσταντίνος Κατσίκης.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**